Permohonan Shahrir pindah kes ke Mahkamah Tinggi 21 Mei
Oleh NORLIZAH ABAS

30 Mac 2021, 2:33 pm
KUALA LUMPUR – Mahkamah Tinggi di sini hari ini menetapkan 21 Mei ini bagi mendengar permohonan bekas Pengerusi Felda, Tan Sri Shahrir Ab. Samad untuk memindahkan perbicaraan kesnya melibatkan tuduhan gagal mengisytiharkan RM1 juta, ke Mahkamah Tinggi.
Shahrir, 72, didakwa gagal mengisytiharkan wang yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).
Hakim Mohamed Zaini Mazlan menetapkan tarikh itu selepas membenarkan penangguhan yang dipohon oleh pihak pendakwaan.
Sementara itu, perbicaraan yang sepatutnya didengar di hadapan Hakim Mahkamah Sesyen Azura Alwi pada 22 dan 23 April ini, ditangguhkan sementara menunggu keputusan permohonan tersebut.
Hari ini sepatutnya ditetapkan untuk pendengaran permohonan Shahrir untuk memindahkan kesnya dari Mahkamah Sesyen ke Mahkamah Tinggi.
Bagaimanapun, Timbalan-Timbalan Pendakwa Raya Mohd. Afif Ali dan Natrah Fareha Rahmat memohon penangguhan atas alasan pihak pendakwaan perlu memberi maklum balas terhadap satu notis usul yang difailkan oleh pemohon (Shahrir) pada 23 Mac lalu.

Menurut mereka, pihak pendakwaan perlu membalas fakta baharu dalam afidavit tambahan yang dimasukkan oleh Shahrir bagi menyokong notis usul tersebut.-K! ONLINE


Dipukul sebab tidak lunaskan bil hospital
Oleh MOHD YUNUS YAKKUB

30 Mac 2021, 2:09 pm
KLANG – Pergaduhan sekumpulan individu melibatkan penggunaan topi keledar di hadapan sebuah hospital swasta di sini disebabkan gagal melunaskan bil hospital.
Ketua Polis Daerah Klang Selatan, Asisten Komisioner Shamsul Amar Ramli berkata, motif kejadian tersebut hasil siasatan terhadap dua suspek yang ditahan pihaknya susulan penularan video pergaduhan berdurasi 14 saat, semalam.
Katanya, berdasarkan siasatan berlaku kemalangan antara seorang warga tempatan yang menaiki sebuah motosikal dengan warga asing dipercayai Afrika yang menaiki kereta sebelum ini.
“Lelaki warga Afrika itu didapati gagal melunaskan bil rawatan hospital bernilai RM1,500 kerana hanya mempunyai RM500 sahaja.
“Mangsa yang tidak berpuas hati telah memanggil suspek hadir ke hospital sebelum berlakunya pergaduhan itu,” katanya ketika dihubungi Kosmo! di sini hari ini.
Beliau menambah, dua suspek lelaki berusia 25 dan 26 tahun yang ditahan pukul 6 petang semalam di sekitar daerah ini kini direman selama tiga hari bermula hari ini bagi membantu siasatan.

Shamsul Amar menegaskan kes disiasat mengikut Seksyen 324 Kanun Keseksaan.
Kosmo! Online melaporkan dua lelaki ditangkap selepas terlibat dalam pergaduhan di pekarangan sebuah hospital swasta di sini.
Pergaduhan tersebut dikatakan berlaku Sabtu lalu sebelum tular di laman sosial termasuk aplikasi WhatsApp memaparkan dua lelaki termasuk warga Afrika dipukul menggunakan topi keledar. -K!ONLINE


Mabuk punca pertengkaran sehingga maut ditetak
Oleh ASLIZA MUSA

30 Mac 2021, 2:27 pm
TAPAH – Pertengkaran antara tiga rakan ketika mabuk berakhir dengan kematian seorang daripada mereka apabila parah ditetak dalam kejadian di sebuah rumah di Kampung Banir, Batu 33, Jalan Temoh di sini hari ini.
Dalam kejadian kira-kira pukul 7.30 pagi itu, S. Pushpaharan, 43, maut ditetak di bahagian pipi kiri menggunakan senjata tajam disyaki parang.
Ketua Polis Daerah, Superintenden Wan Azharuddin Wan Ismail berkata, sekitar pukul 1 pagi, ketiga-tiga lelaki yang berada di bawah pengaruh alkohol itu telah bergaduh sesama mereka dengan si mati bertindak memukul rakan sekerjanya berusia 51 tahun.
Katanya, lelaki yang cedera itu dan rakan sekerjanya iaitu suspek berusia 35 tahun telah dibawa oleh majikan ke Hospital Tapah untuk rawatan.
“Apabila pulang semula ke rumah, sekali lagi berlaku pertengkaran antara mereka hingga menyebabkan suspek bertindak menetak mangsa dengan senjata tajam.
“Mangsa yang ditetak di bahagian kiri muka mengalami kecederaan parah dan disahkan maut di tempat kejadian,” katanya ketika ditemui di lokasi kejadian di sini hari ini.

Wan Azharuddin berkata, khidmat Unit Anjing Pengesan (K9) Ibu Pejabat Polis Kontinjen (IPK) Perak digunakan bagi mengesan senjata yang didakwa dibuang suspek ke dalam sungai berhampiran.
Menurut beliau, tiga lelaki termasuk majikan mereka berusia 50 tahun ditahan untuk siasatan lanjut.
“Permohonan reman ke atas ketiga-tiga lelaki itu akan dijalankan esok dan kes disiasat mengikut Seksyen 302 Kanun Keseksaan,” katanya.-K! ONLINE


Annamah berusia 110 tahun pegang rekod wanita tertua di Malaysia
Oleh ISWAN SHAFIQ ISA

31 Mac 2021, 9:09 pm
SEBERANG PERAI – “Walaupun ibu saya telah berusia lebih 100 tahun, ingatannya masih kuat dan dia juga boleh mengecam sesetengah wanita yang pernah mendapatkan khidmatnya semasa menjadi bidan sebelum ini.”
Itu kata-kata M. Subramanian, 73, iaitu anak lelaki kepada wanita tertua di Malaysia ketika ini, A. Annamah, 110.
Subramanian berkata, meskipun daya ingatan ibunya masih tinggi, namun, tahap pendengaran serta penglihatan wanita itu pula semakin berkurangan.
“Lima atau enam tahun lepas dia masih boleh berjalan sendiri untuk ke mana-mana, boleh cuci kain sendiri dan sebagainya.
“Tapi, sejak beberapa tahun kebelakangan ini, dia lebih banyak duduk di atas kerusi roda sahaja,” kata Subramanian kepada pemberita.
Terdahulu, Malaysia Book of Records (MBOR) yang diketuai oleh Ketua Pegawai Operasinya, Christopher Wong hadir meraikan sambutan ulang tahun ke-110 wanita itu di Butterworth di sini hari ini.

Wong turut menyampaikan sijil pengiktirafan kepada Annamah kerana mempertahankan rekodnya sebagai wanita tertua di Malaysia sejak tahun lepas.
Mengulas lanjut mengenai petua kesihatan yang diamalkan ibunya, kata Subramanian, wanita itu juga menjaga pemakanan termasuk sering memakan herba selain kerap berpuasa sejak usianya masih muda.
“Dulu, seminggu sekali dia (ibu) akan puasa terutamanya hari Isnin. Dia juga tidak pernah duduk diam semasa kami tinggal di estet dulu.
“Balik kerja dia akan pergi tanam sayur, bela ayam dan sebagainya,” kata Subramanian.
Selain mempunyai lima orang anak dengan dua daripadanya masih hidup termasuk Subramanian, Annamah juga merupakan nenek kepada 17 orang cucu serta moyang kepada tujuh orang cicit. – K! ONLINE


Spesifikasi diesel Euro 5 dilaksanakan bermula esok
Oleh MOHD. HUSNI MOHD. NOOR

31 Mac 2021, 8:05 pm
PUTRAJAYA – Kerajaan menetapkan pelaksanaan spesifikasi minyak diesel Euro 5 bagi menggantikan minyak diesel Euro 2M akan bermula esok.
Menteri Alam Sekitar dan Air, Datuk Seri Tuan Ibrahim Tuan Man berkata, tarikh asal bagi pelaksanaan minyak diesel berspesifikasi Euro 5 sepatutnya pada 1 September tahun lalu.
Bagaimanapun, katanya, atas keprihatinan kerajaan, Jemaah Menteri pada 10 Jun tahun lalu bersetuju menangguhkan pelaksanaannya pada 1 April ini susulan kekangan di pihak industri dan pandemik Covid-19.
“Justeru, semua syarikat pengeluar, pembekal dan stesen minyak dikehendaki mematuhi pelaksanaan ini selaras dengan Peraturan-Peraturan Kualiti Alam Sekeliling (Kawalan Kandungan Petrol Dan Diesel) 2007 dan Peraturan-Peraturan Kualiti Alam Sekeliling (Kawalan Kandungan Petrol Dan Diesel) (Pindaan) 2021.
“Pelaksanaan spesifikasi minyak diesel Euro 5 adalah salah satu usaha kerajaan mempertingkatkan status kualiti udara sepertimana yang digariskan dalam Pelan Tindakan Udara Bersih 2010 (Clean Air Action Plan),” katanya menerusi kenyataan akhbar hari ini.
Katanya, kualiti minyak adalah penting untuk sistem enjin dan pelepasan daripada ekzos.

Tuan Ibrahim berkata, enjin berteknologi baharu yang mematuhi standard pelepasan Euro 4 ke atas memerlukan minyak yang lebih bersih untuk beroperasi secara optimum dan cekap dalam mengawal pelepasan asap serta gas pencemar daripada ekzos.
Menurutnya, pelaksanaan spesifikasi minyak diesel Euro 5 di seluruh negara akan dapat mempertingkatkan status kualiti udara kerana Euro 5 adalah diesel dengan kualiti yang lebih bersih dan kandungan sulfur yang lebih rendah.
“Kandungan sulfur dalam Euro 5 adalah 10 part permillion (ppm) berbanding Euro 2M yang mempunyai kandungan sulfur sebanyak 500 ppm,” katanya.-K!ONLINE


Demi maslahah negeri Johor – Muhyiddin
Oleh SITI A'ISYAH SUKAIMI

31 Mac 2021, 9:00 pm
PUTRAJAYA – “Kita akan terus bersama-sama. Itu janji kita bukan untuk UMNO tetapi negeri Johor,” tegas Tan Sri Muhyiddin Yassin ketika ditanya sama ada Parti Pribumi Bersatu Malaysia (Bersatu) Johor akan menarik sokongan terhadap Menteri Besar Johor, Datuk Ir. Hasni Mohammad.
Muhyiddin yang juga Presiden Bersatu berkata, setakat hari ini tiada keputusan berhubung penarikan sokongan tersebut kerana Bersatu lebih memikirkan soal menjaga kemaslahatan di negeri itu.
“Yang penting dari sudut Bersatu ialah memikirkan soal negara, negeri dan rakyat supaya tidak timbul satu pergolakan yang nanti akan membawa kesan buruk kepada negeri dan negara.
“Sebab itu di peringkat negara, saya dan rakan Kabinet UMNO telah putuskan mereka akan terus kekal bersama sama ada menteri atau timbalan menteri. Jadi untuk Johor akan kekal begitu,” katanya kepada pemberita selepas mempengerusikan mesyuarat Bersatu Johor dan PN Johor di sini hari ini.
Dalam pada itu, beliau turut meluahkan harapan supaya keadilan turut diberikan kepada parti tersebut di negeri Johor.
“Cuma harapan kita berlaku adillah kepada Bersatu kerana ada rungutan, pembahagian jawatan ketua-ketua kampung yang dibuat secara tidak dirunding dengan betul. Ini membangkitkan rasa tidak puas hati,” katanya.

Mengenai kerjasama antara Bersatu dan PAS, beliau yang juga Pengerusi Perikatan Nasional (PN) berkata, dalam apa jua situasi dan keadaan, kedua-dua parti tersebut akan terus bersama-sama.
“Kita telah bertekad supaya apa pun situasi keadaan, kita akan bersama-sama dan baiknya dalam mesyuarat saya hadir bersama PAS di peringkat nasional, nampak komitmen kami kedua-dua parti terhadap hala tuju kehadapan yang amat jelas.
“Apa pun yang berlaku itu soal UMNO, tetapi dari sudut kerjasama PAS dan Bersatu untuk kehadapan itu jelas termasuk penubuhan jawatankuasa bersama, berbincang persiapan pilihan raya, rundingan kerusi kerana saya rasa ini nak diutamakan,” katanya.
Sebelum ini, Bersatu Johor mengingatkan Hasni bahawa beliau boleh tumbang pada bila-bila masa berikutan memiliki sokongan rapuh sebagai Menteri Besar.
Timbalan Ketua Badan Pimpinan Bersatu Johor, Ir. Md. Nasir Hashim dilaporkan berkata, hanya dua Ahli Dewan Undangan Negeri (ADUN) daripada parti yang membentuk kerajaan negeri termasuk wakil rakyat Bersatu boleh menentukan nasib Hasni dan UMNO di negeri itu ketika ini.
Ini berikutan kenyataan Hasni yang juga Pengerusi Badan Perhubungan UMNO Johor pada Persidangan Agung UMNO baru-baru ini berkaitan Muhyiddin Yassin selaku Ahli Parlimen Pagoh adalah lemah di kawasan sendiri. -K! ONLINE


APMM tahan 20 nelayan Vietnam di perairan Terengganu
Oleh MOHD AZLI ADLAN

31 Mac 2021, 9:14 pm
KUALA TERENGGANU – Helah sebuah bot nelayan Vietnam cuba melepaskan diri dengan melepaskan tali tambatan dan menukar haluan gagal apabila tetap berjaya dipintas pasukan penguat kuasa Maritim Malaysia (APMM) di perairan Terengganu kelmarin.
Bot nelayan yang mempunyai 20 kru nelayan Vietnam berusia dalam lingkungan 21 hingga 52 itu berjaya dipintas Kapal Maritim (KM) Pekan pada kedudukan 120 batu nautika dari muara Kuala Terengganu dekat sini.
Pengarah Maritim Terengganu, Kepten Maritim Muhammad Suffi Mohd. Ramli berkata, nelayan Vietnam itu juga enggan memberi kerjasama dan menghalang tugas anggota penguat kuasa APMM untuk melakukan penggeledahan di dalam bot tersebut.
“Pemeriksaan awal mengesyaki bot nelayan asing itu menggunakan nombor patil palsu dan tidak mempunyai permit daripada Jabatan Perikanan untuk menangkap ikan di perairan negara.
“Kesemua nelayan itu juga tidak mempunyai permit kerja dan dokumen perjalanan yang sah,” katanya kepada Kosmo! di sini hari ini.
Muhammad Suffi berkata, APMM telah menyita bot, hasil laut, bekalan minyak diesel dan peralatan menangkap ikan yang keseluruhannya dianggarkan bernilai RM1.5 juta.

Beliau berkata, kesemua barang sitaan bersama 20 nelayan Vietnam tersebut telah ditunda ke Jeti Maritim Terengganu di sini untuk tindakan lanjut.
“Kes disiasat mengikut Akta Perikanan 1985 dan Akta Imigresen 1959/1963,” katanya. – K! ONLINE


Mayat nelayan warga Vietnam ditemui terapung
Oleh TOREK SULONG

31 Mac 2021, 8:26 pm
PASIR PUTEH – Mayat seorang lelaki ditemui terapung di perairan Kelantan dipercayai nelayan warga Vietnam yang merupakan mangsa bot karam di Pulau Nam Du seminggu lalu.
Mayat mangsa ditemui oleh kru kapal pelantar kira-kira 101.7 batu nautika dari kuala Tok Bali di sini pada pukul 9.45 pagi semalam.
Pengarah Agensi Penguatkuasaan Maritim Malaysia (Maritim Malaysia) Kelantan, Kepten Maritim Muhd. Nur Syam Asmawie Yaacob berkata, pihaknya menerima panggilan daripada kapal pelantar minyak yang menemui mayat mangsa berhampiran sempadan perairan Malaysia – Thailand.
Menurutnya, Maritime Rescue Sub Centre (MRSC)Kuantan dengan bantuan Kapal Maritim (KM) Amanah telah bergegas ke lokasi kejadian pada pukul 12.45 tengah hari untuk mengambil mayat di lokasi berkenaan.
“Ketika tiba di lokasi kejadian, mayat mangsa telah dihanyutkan sejauh lebih kurang empat batu nautika daripada lokasi penemuan asal.
“Siasatan mendapati, mayat itu berkemungkinan merupakan salah seorang mangsa bot karam berhampiran Pulau Nam Du, Vietnam pada minggu lalu,” katanya dalam satu kenyataan hari ini.

Menurut Muhd. Nur Syam Asmawie, jarak penemuan mayat itu dengan seorang mangsa yang diselamatkan baru-baru ini dianggarkan sejauh sembilan batu nautika.
Katanya, mayat mangsa dianggarkan akan tiba di Jeti Maritim Malaysia Kelantan kira-kira pukul 8.30 malam ini.
Sebelum ini, empat orang nelayan warga Vietnam ditemui dalam keadaan selamat selepas mereka terapung di perairan Kelantan selama lima hingga enam hari.
Kesemua mangsa sudah menjalani ujian saringan Covid-19 dan kini sedang dirawat di pusat kesihatan.-K!ONLINE


Bakar kereta sebab dimarahi ganggu adik jurutera
Oleh MOHD YUNUS YAKKUB

31 Mac 2021, 7:55 pm
KLANG – Berang dimarahi dan diberikan amaran mendorong seorang lelaki nekad membakar sebuah kereta milik seorang jurutera di sebuah rumah di Taman Menara Maju di sini semalam.
Kejadian khianat itu diketahui mangsa berusia 25 tahun selepas dimaklumkan jiranya pukul 2.30 pagi.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati suspek bersama seorang lagi rakannya menaiki sebuah kenderaan jenis Toyota Vios sebelum membakar kereta mangsa jenis Honda City.
Katanya, bertindak hasil maklumat polis kemudiannya berjaya menahan suspek berusia 23 tahun di Telok Panglima Garang pukul 7 petang hari sama.
“Turut dirampas adalah kenderaan Toyota Vios dipercayai digunakan semasa kejadian tersebut.
“Soal-siasat mendapati suspek mengaku melakukannya selepas dimarahi dan diberikan amaran oleh mangsa agar tidak mengacau adik perempuannya,” katanya ketika dihubungi Kosmo! hari ini.

Kata beliau, adik perempuan mangsa sebelum ini sering mengadu kepada jurutera berhubung perbuatan suspek yang sering mengganggunya.
Tambahnya, siasatan juga mendapati tiada penglibatan mana-mana kumpulan kongsi gelap.
“Semakan mendapati suspek tidak mempunyai sebarang rekod jenayah lampau.
“Anggaran kerugian kebakaran Honda City setakat ini berjumlah RM2,000,” ujarnya.
Jelas beliau, usaha memburu rakan jenayah lelaki tersebut sedang dijalankan dan suspek kini direman lima hari.
Kes disiasat mengikut Seksyen 435 Kanun Keseksaan. – K!ONLINE


UniKL bangkit ke final Piala TNB
Oleh MUHAMMAD ZUHAILY BADLISHAH

31 Mac 2021, 10:13 pm
KUALA LUMPUR – Juara bertahan, Universiti Kuala Lumpur (UniKL) bangkit penuh bergaya memastikan tempat mereka ke pentas final Piala TNB musim ini sekali gus mencerahkan peluang untuk mempertahankan gelaran trebel dimenangi tahun lalu.
UniKL yang telahpun menjuarai Piala Sumbangsih dan Liga Hoki Malaysia musim ini, bangkit daripada ketinggalan satu gol untuk menewaskan Tenaga Nasional Berhad (TNB) 3-1 pada separuh akhir kedua di Stadium Hoki Nasional, Bukit Jalil sebentar tadi.
Kemenangan itu mengesahkan UniKL ke pentas final dengan keputusan agregat 4-1 ke atas TNB selepas terdahulu menang 1-0 sewaktu separuh akhir pertama pada Ahad lalu.
Dalam aksi itu, TNB yang dikendalikan Nor Azlan Bakar kembali membuka peluang selepas berjaya membuka tirai jaringan menerusi Muhammad Shamir pada minit ke-32.
Bagaimanapun, UniKL bangkit melenyapkan harapan TNB dengan tiga gol pukulan sudut penalti dalam suku masa terakhir yang disempurnakan Muhamad Hafiz Zainol pada minit ke-47, Muhammad Marhan Mohd. Jalil (m-53) dan Muhammad Razie Abd. Rahim (m-59).
“Pemain tetap fokus dengan perancangan pasukan walaupun ketinggalan satu gol. Satu halangan sahaja lagi untuk kami meraih kejuaraan trebel musim ini.

“Saya anggap kesabaran dan ketenangan pemain dalam usaha mencari peluang menjaringkan gol adalah salah satu faktor kejayaan ini,” kata ketua jurulatih UniKL, Megat Azrafiq Megat Termizi.
UniKL akan membuat perhitungan dengan seteru utama, Pasukan Hoki Terengganu (THT) pada aksi final, Sabtu ini sekali gus mengulangi perlawanan akhir edisi tahun lalu.
Sebagai rekod, THT mara ke final musim ini dengan agregat 4-1 ke atas Maybank selepas menang 2-1 dalam aksi separuh akhir kedua petang tadi. – K! ONLINE


Residensi Razakmas 2 bukti kerajaan prihatin
Oleh KOSMO!

31 Mac 2021, 8:30 pm
KUALA LUMPUR – Syukur, gembira, teruja, sedih dan bangga.
Itu antara gelojak perasaan dirasai 395 pemilik unit Perumahan Awam (PA) Seri Labuan setelah mendapat gantian satu unit kediaman di Residensi Razakmas 2, yang mana kuncinya disampaikan oleh Perdana Menteri, Tan Sri Muhyiddin Yassin sendiri pada Jumaat lalu.
Rasa syukur, gembira dan teruja kerana mendapat rumah baharu yang jauh lebih selesa berbanding kediaman asal, manakala rasa sedih kerana mengenangkan ahli keluarga yang telah pergi dahulu tidak sempat sama-sama merasai kegembiraan itu.
Tidak kurang juga rasa bangga kerana mereka kini boleh menyediakan tempat tinggal yang lebih sempurna buat keluarga dan anak-anak.
Azmir
Bagi seorang penerima, Azmir Salim, 37, kediaman baharu dianggarkan bernilai RM300,000 pada harga pasaran semasa yang diberikan  penggantian secara percuma oleh kerajaan dianggap sebagai satu peluang untuk mengubah masa depan.
Jelas pemandu sambilan ini, sebuah kediaman yang lengkap dan kondusif boleh mengubah banyak perkara dalam kehidupan baik dari segi ekonomi mahupun sosial.

“Bagi orang biasa seperti kami, kalau nak beli rumah seperti ini memang akan mengambil masa yang panjang. Dalam kegembiraan ini, ada juga rasa sedih dan terharu kerana teringat akan arwah ibu yang sama-sama mendiami rumah lama seluas lebih 400 kaki persegi di PA Seri Labuan dahulu.
“Setelah mendapat rumah baharu, saya merancang untuk menamatkan zaman bujang. Bosan juga tinggal seorang dalam unit rumah seluas ini,” katanya kepada pemberita baru-baru ini.
Rohani
Seorang lagi penerima, Rohani Hussin, 62, berkata, dia terharu kerana setelah lama mengharungi pelbagai cabaran kehidupan sebagai ibu tunggal, dia akhirnya dapat mendiami sebuah kediaman yang besar dan selesa.
“Saya telah tinggal di PA Seri Labuan sejak tahun 1984 dan tidak pernah menjangka akan tinggal di rumah yang begitu selesa serta lengkap dengan pelbagai kemudahan.
“Sebelum ini saya bekerja sebagai pembantu koperasi sekolah dan pembantu tukang masak namun akibat Covid-19 saya tidak lagi dapat bekerja. Kami amat berterima kasih kepada kerajaan yang turut memberikan wang antara RM3,000 hingga RM7,000 untuk berpindah ke rumah baharu dalam suasana ekonomi sekarang,” katanya.
Muhyiddin menandatangani plak Majlis Penyerahan Kunci Residensi Razakmas 2 kepada penerima sambil disaksikan Annuar.
Sementara itu, Menteri Wilayah Persekutuan, Tan Sri Annuar Musa berkata, inisiatif berkenaan merupakan sebahagian daripada Pelaksanaan Pembaharuan Semula Kuala Lumpur, yang melibatkan pembaharuan semula flat-flat  usang berusia melebihi 40 tahun di Wilayah Persekutuan Kuala Lumpur.
Jelasnya, penantian penduduk PA Seri Labuan hampir 10 tahun menunggu kediaman baharu terbela apabila Kementerian dan Dewan Bandaraya Kuala Lumpur (DBKL) membeli unit kediaman Razakmas 2 untuk diberikan kepada mereka secara percuma.
“Pemilik PA Seri Labuan yang menduduki rumah berkeluasan 400 kaki persegi hingga 528 kaki persegi dengan hanya satu atau dua bilik tidur kini mendapat rumah berkeluasan 805 kaki persegi dilengkapi tiga bilik tidur dan dua bilik air.
“Mereka asalnya membeli rumah pada harga antara RM21,000 hingga RM28,000 dan kini menerima hartanah yang nilainya lebih 10 kali ganda berbanding harga asal yang dibayar,” katanya.


Pemilihan UMNO perlu diadakan tahun ini
Oleh SUBKHI SUDARJI

31 Mac 2021, 8:47 pm
PUTRAJAYA – Ahli Majlis Tertinggi UMNO, Datuk Seri Reezal Merican Naina Merican tetap berpendirian bahawa pemilihan UMNO perlu dilaksanakan tahun ini mengikut kalendar parti sebelum Pilihan Raya Umum ke-15 (PRU-15) diadakan.
Menurutnya, perkara itu sudah disebut berulang kali sebelum ini malah salah satu ikrar yang diletakkan ketika berlaku pemilihan parti pada tahun 2018 ialah tidak ada lagi penangguhan pemilihan.
“Bahkan ikrar itu diberikan kepada ahli-ahli di peringkat akar umbi berulang kali dan ini janji yang kita kena pegang,” katanya dalam sidang akhbar di sini hari ini.
Reezal Merican berkata,  beliau bersetuju dan menyifatkan pemilihan parti wajar dilakukan bagi membolehkan lebih 3 juta ahli akar umbi menentukan mandat dan hala tuju untuk mendepani PRU-15.
“Sememangnya tahun ini berakhirnya tempoh (pemilihan) dan saya amat setuju bahawa pemilihan wajar dilakukan dan proses itu dapat menyaksikan parti membentuk pasukan untuk tempoh akan datang.
“Beri hak kembali kepada ahli-ahli untuk melihat bahtera parti ini dibawa terutamanya berdepan PRU-15 nanti,” katanya.

Mengulas mengenai Undi18, Reezal Merican memaklumkan, beliau telah membangkitkan isu itu kepada Menteri Di Jabatan Perdana Menteri (Parlimen dan Undang-Undang), Datuk Takiyuddin Hassan.
“Beliau telah memberikan penjelasan bahawa sebagai kerajaan yang bertanggungjawab, kita kena pastikan Suruhanjaya Piliharaya Malaysia (SPR) dapat laksanakannya dengan segala formula serta ruang yang boleh.
“Semua anggota Kabinet bersetuju dengan Undi18 ini dan mungkin akan dibentangkan minggu depan,” ujarnya.-K!ONLINE


Bersatu, Pas kukuh kerjasama hadapi PRU-15
Oleh MOHD RIDZAUDDIN ROSLAN

31 Mac 2021, 9:52 pm
PETALING JAYA- Parti Pribumi Bersatu Malaysia (Bersatu) dan Pas menegaskan akan terus mengukuhkan kerjasama dalam Perikatan Nasional (PN) bagi menghadapi Pilihan Raya Umum ke-15 ( PRU-15).
Pengukuhan kerjasama antara kedua-dua parti itu dinyatakan menerusi kenyataan bersama dikeluarkan oleh Setiausaha Agung Bersatu, Datuk Seri Hamzah Zainudin dan Setiausahan Agung Pas, Datuk Takiyuddin Hassan.
Kata kenyataan itu, Bersatu dan Pas selaku parti pengasas utama PN bakal menubuhkan Jawatankuasa Permesyuaratan di peringkat pusat bagi merangka strategi dan halatuju parti pada PRU-15.
“Ia termasuklah rundingan bagi pengagihan kerusi dan segala keputusan dicapai akan dibawa ke Mesyuarat Majlis Tertinggi PN untuk dimuktamadkan oleh parti komponen.
“Bersatu dan Pas juga bertegas menolak sebarang bentuk penjajaran baharu bagi menubuhkan kerajaan pasca PRU-15 terutama melibatkan Pakatan Harapan (PH) serta sekutunya,” katanya.
Katanya, kedua-dua parti itu juga sentiasa komited memperkukuhkan penyatuan ummah dan perpaduan seluruh masyarakat majmuk sekaligus menolak usaha merosakkan perpaduan. -K! ONLINE


Tiga kawasan di Tawau dikenakan PKPD
Oleh AHMAD SHAHERMAN SHAMSURI

31 Mac 2021, 6:47 pm
PETALING JAYA – Tiga kawasan iaitu Kampung Ranggu Batu 10, Mukim Balung, Fasa 2 Taman Semarak dan Kampung Baru Pasir Putih, Mukim Sri Tanjung, Tawau, Sabah akan dikenakan Perintah Kawalan Pergerakan Diperketatkan (PKPD) bermula esok.
Menteri Kanan Keselamatan, Datuk Seri Ismail Sabri Yaakob berkata, tindakan itu dilakukan selepas terdapat peningkatan kes secara mendadak di ketiga-tiga lokaliti ini dengan kadar kebolehjangkitan dalam komuniti adalah tinggi.
Katanya, sehingga semalam, Kementerian Kesihatan (KKM) telah melaksanakan 59 ujian saringan dan daripada jumlah itu sebanyak lapan kes positif telah direkodkan di Kampung Ranggu Batu 10.
“Sebanyak 16 ujian saringan telah dilaksanakan di Fasa 2 Taman Semarak dan daripada jumlah itu sejumlah enam kes positif Covid-19 telah dilaporkan serta baki sembilan sampel saringan yang sedang menunggu keputusan.
“KKM turut melaksanakan sebanyak 89 ujian saringan di Kampung Baru Pasir Putih dan daripada jumlah itu lapan kes positif Covid-19 telah direkodkan serta terdapat 75 lagi sampel saringan menunggu keputusan,”katanya dalam satu kenyataan di sini hari ini.
Mengulas lanjut, Ismail Sabri berkata, setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di tiga lokaliti itu bermula esok sehingga 14 April depan.

Jelasnya, pelaksanaan PKPD ini untuk memudahkan KKM melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti.-K! ONLINE


Pemandu Proton Wira diberkas halang jentera bomba
Oleh MOHAMAD FAIZAL HASHIM

31 Mac 2021, 7:31 pm
JOHOR BAHRU – Polis menahan seorang lelaki yang disyaki menghalang laluan jentera bomba dan penyelamat yang sedang menjalankan tugas kecemasan pada 2019 selepas rakaman video perbuatannya itu tular di laman sosial.
Ketua Polis Daerah Johor Bahru Selatan Asisten Komisioner Mohd. Padzli Mohd. Zain berkata, lelaki berusia 33 tahun itu ditahan pada pukul 9.30 malam di Taman Munsyi Ibrahim di sini semalam.
“Suspek yang ditahan itu bekerja sebagai operator kilang. Kita juga turut merampas Proton Wira milik suspek seperti yang tular di laman sosial.
“Hasil siasatan awal mendapati kejadian berlaku pada 27 April 2019 dan tular di media sosial pada 27 Mac lalu,” katanya dalam satu kenyataan hari ini.
Rakaman video berdurasi satu minit enam saat yang tular di aplikasi TikTok itu mendapat lebih 6,000 komen warganet.
Mohd. Padzli berkata, berdasarkan rakaman video yang tular itu, kereta dipandu suspek menghalang jentera bomba di persimpangan lampu isyarat Jalan Bakar Batu di sini.

Katanya, suspek mengambil kesempatan dengan memandu di hadapan jentera bomba serta mengeluarkan isyarat tangan terhadap kenderaan lain untuk membuka laluan tanpa kuasa yang sah.
“Dalam video itu, jentera bomba berada di belakang kereta dipandu suspek, ia sekali gus membahayakan dirinya serta pengguna jalan raya yang lain dengan melanggar lampu merah.
“Kami mohon kerjasama pengguna jalan raya untuk sentiasa peka dengan keadaan sekeliling terutama dalam memberi laluan kepada kenderaan bomba dan ambulans yang terbabit dalam hal kecemasan,” katanya.
Katanya, keputusan ujian air kencing suspek adalah negatif dan dia tidak mempunyai sebarang kesalahan jenayah lampau.
Kes disiasat mengikut Seksyen 186 Kanun Keseksaan kerana menghalang tugas penjawat awam.-K! ONLINE


Rusia daftar vaksin Covid-19 haiwan pertama dunia
Oleh KOSMO!

31 Mac 2021, 7:03 pm
MOSCOW – Rusia mengumumkan pendaftaran vaksin koronavirus khusus untuk haiwan yang dianggap pertama di dunia sebagai langkah penting untuk menghalang perkembangan mutasi virus itu.
Pengeluaran vaksin secara besar-besaran akan bermula April ini.
Agensi pengawas pertanian Rosselkhoznadzor berkata, vaksin yang dipanggil Carnivak-Cov itu terbukti berkesan selepas diuji kepada anjing, kucing, cerpelai, rubah dan beberapa haiwan lain bermula Oktober lalu.
“Semua haiwan yang diberi vaksin dilihat mempunyai antibodi terhadap koronavirus dengan kadar kejayaan 100 peratus.
“Ia adalah pertama di dunia dan satu-satunya produk untuk mencegah Covid-19 untuk haiwan,” kata Timbalan Ketua Rosselkhoznadzor, Konstantin Savenkov selaku wakil agensi itu dalam satu kenyataan akhbar.
Rosselkhoznadzor berkata, perkembangan vaksin itu akan membantu mencegah mutasi pada haiwan dengan memetik keputusan Denmark untuk membunuh 15 juta cerpelai setelah haiwan itu didapati membawa varian virus yang bermutasi pada tahun lalu.

Menurut agensi itu, penyedia kemudahan pembiakan haiwan, syarikat swasta selain negara-negara seperti Greece, Poland, Austria, Amerika Syarikat, Kanada dan Singapura telah menyatakan minat terhadap Carnivak-Cov.
“Penggunaan vaksin tersebut dapat mencegah perkembangan mutasi virus,” katanya.
Pihak tentera di bandar kedua Rusia, Saint Petersburg pada awal minggu ini mengumumkan bahawa anjing tentera akan diberi suntikan vaksin wajib sebelum dikerahkan untuk mengambil bahagian dalam acara memperingati Perang Dunia II di seluruh negara itu pada Mei ini. – AFP


Demi Lovato tidak minat kahwin lelaki
Oleh KOSMO!

31 Mac 2021, 6:33 pm
LOS ANGELES, California – Umum mengetahui penyanyi wanita terkenal, Demi Lovato kini merupakan seorang lesbian dan dia memberitahu tidak berminat untuk berkahwin dengan mana-mana lelaki, lapor laman web Entertainment Weekly.
Jelas Lovato, perubahan orientasi seksualnya mendorong dia memutuskan pertunangan dengan aktor Max Ehrich Julai tahun lalu.
“Saya tidak kisah jika orang menilai saya atau berkata ini hanyalah drama namun saya tidak berminat kahwini lelaki,” katanya.
Biarpun dengan lantang mengakui dia menyukai kaum sejenis, Lovato tidak menolak kemungkinan akan kembali mencintai lelaki kelak.
“Saya tidak tahu sama ada saya akan berubah dan kembali mencintai lelaki 10 tahun akan datang atau sama ada saya tidak akan berubah langsung, namun yang pasti saya sangat menerima diri saya sekarang,” jelasnya lagi. -Agensi


Pemilik Global Royalty dijangka datang Malaysia periksa barang kemas
Oleh NUZULSHAM SHAMSUDDIN

31 Mac 2021, 6:41 pm
KUALA LUMPUR – Pemilik firma barang kemas Global Royalty Trading SAL dari Lubnan, Samer Halimeh dijangka akan memasuki Malaysia melalui pas khas bagi memeriksa 11,991 unit barang kemas yang disita pihak polis dari premis milik Obyu Holdings Sdn. Bhd. di Pavillion Residences pada Mei 2018.
Perkara itu dimaklumkan peguam Datuk David Gurupatham yang mewakili firma itu selaku pihak ketiga pada pengurusan kes itu di hadapan Hakim Datuk Muhammad Jamil Hussin di Mahkamah Tinggi di sini hari ini.
Menurut David, anak guamnya kini berada di United Kingdom.
“Buat masa sekarang, Kementerian Kesihatan Malaysia (KKM) mempunyai sekatan di mana negara yang mengalami kes Covid-19 tinggi tidak dibenarkan masuk ke negara kita. Namun ada proses di mana pas khas boleh dimohon sekiranya keadaan sesuai.
“Kami akan membuat permohonan pas khas berdasarkan kebenaran KKM,” katanya.
Sementara itu, Timbalan Pendakwa Raya Faten Hadni Khairuddin mengesahkan penilaian risiko perlu dibuat bagi mana-mana individu untuk memasuki Malaysia dari United Kingdom dan pihaknya akan mengkaji lanjut prosedur itu.

Faten Hadni berkata berdasarkan simulasi yang telah dilakukan antara pihak pendakwaan, Bank Negara Malaysia (BNM) dan pegawai penyiasat kes, pemeriksaan barang kemas tersebut akan mengambil masa empat hingga lima hari bagi 11,991 unit barang kemas tersebut yang disimpan dalam lebih 90 buah kotak di dalam bilik kebal di BNM.
“Bagi setiap kotak pemeriksaan akan mengambil masa kira-kira 15 ke 50 minit, tapi tempoh ini masih bergantung kepada cara pemeriksaan oleh pihak ketiga. Jadi dalam tempoh satu jam, kami menganggarkan lebih kurang empat kotak akan diperiksa.
Tambahnya lagi, hasil semakan dengan kesemua pihak ketiga dalam kes ini, tarikh lapang mereka adalah pada bulan Ogos.
Dalam prosiding itu, peguam Syahirah Hanapiah dan Iskandar Shah Ibrahim yang juga mewakili pihak ketiga dalam kes ini iaitu bekas Perdana Menteri Datuk Seri Najib Tun Razak dan isterinya Datin Seri Rosmah Mansor mengesahkan tarikh tersebut.
Hakim Muhammad Jamil kemudian menetapkan tarikh pada 12 hingga 15 Julai atau 2 hingga 6 Ogos bagi pemeriksaan barang kemas oleh pihak ketiga dan pengurusan kes pada 1 Jun.
Pada 2019, pihak pendakwaan menfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.
Wang dan barang kemas itu dirampas oleh pihak berkuasa kerana didakwa terlibat dengan skandal dana 1Malaysia Development Berhad (1MDB).
Pada 3 September 2019, Najib adalah antara yang memohon untuk menjadi pihak ketiga bagi menuntut aset dan wang yang disita oleh pihak berkuasa dari Pavilion Residence di Kuala Lumpur pada 2018, yang didakwa berkaitan dengan skandal penyelewengan dana 1MDB selain pihak-pihak lain termasuk Rosmah, UMNO dan firma barang kemas tersebut.-K!ONLINE


Tongkang hanyut langgar jeti Marina Pulau Indah
Oleh MOHD YUNUS YAKKUB

31 Mac 2021, 7:00 pm
KLANG – Sebuah jeti di Marina Pulau Indah di sini rosak apabila dilanggar sebuah tongkang membawa besi buruk yang hanyut di sini semalam.
Kejadian berlaku kira-kira pukul 3 petang itu bagaimanapun tidak melibatkan sebarang kemalangan jiwa.
Insiden tersebut kemudiannya tular dalam laman sosial Facebook menerusi video berdurasi satu minit 31 saat.
Jabatan Laut Malaysia dalam kenyataan hari ini memaklumkan Jabatan Laut Wilayah Tengah telah menerima maklumat satu tongkang Inai Tanjung 39 telah hanyut dan menuju ke Marina Pulau Indah.
Katanya, tongkang itu kemudiannya telah melanggar pontoon Pier Ahmad di Marina Pulau Indah sehingga menyebabkan kerosakan teruk pada struktur jeti tersebut dengan tiang cerucuknya telah senget.
“Pontoon yang mengubungkan antara jalan darat di Marina dan Pier Ahmad juga telah pecah. Namun, tiada kemalangan jiwa dan tumpahan minyak berlaku.

“Susulan kejadian itu, tongkang tersebut yang terkandas di tempat kejadian telah ditarik oleh bot tunda pukul 4 petang ke Inai Kiara Shipyard,” katanya dalam kenyataan hari ini.
Jabatan Laut turut menegaskan telah menubuhkan pasukan penyiasat dalam mengenal pasti punca sebenar kejadian tersebut. -K!ONLINE


100,000 komuniti KRT disasar daftar untuk vaksin
Oleh NOR IDAYU BOSRO

31 Mac 2021, 6:53 pm
PUTRAJAYA – Kementerian Perpaduan Negara menyasarkan 100,000 komuniti dalam kawasan rukun tetangga (KRT) berdaftar untuk menerima vaksin Covid-19 dalam tempoh dua minggu ini.
Menterinya, Datuk Halimah Mohamed Sadique berkata, pada masa ini, ahli-ahli KRT yang berjumlah 248,000 di 8,330 kawasan itu seluruh negara telah bergerak untuk kempen ‘Vaksin Untuk Semua’ dan  mendaftarkan seramai 62,256 individu untuk Program Imunisasi Covid-19 Kebangsaan (PICK).
Beliau berkata, kerjasama strategik bersama Kementerian Kesihatan dipergiat  bagi meningkatkan jumlah pendaftaran penerimaan vaksin terutama dalam kalangan warga emas untuk pelaksanaan fasa dua PICK tidak lama lagi.
“Kita akan menggerakkan seluruh jentera KRT termasuk pertubuhan bukan kerajaan (NGO) di bawah kementerian dalam usaha ini untuk menjadi penggerak utama dalam komuniti.
“Paling penting kita mahu semua 248,000 ahli KRT ini berdaftar terlebih dahulu dan kita akan menggerakkan mereka melangkaui kawasan lain tidak terhad dalam kawasan KRT sahaja. tetapi ke kawasan luar bandar juga kerana kita tahu masyarakat di luar bandar tidak semua ada telefon pintar untuk berdaftar melalui aplikasi MySejahtera,” katanya.
Beliau berkata demikian dalam sidang akhbar selepas menyaksikan majlis menandatangani nota kerjasama antara Kementerian Perpaduan Negara dan Kementerian Kesihatan bagi pelaksanaan program di bawah inisiatif Gaya Hidup Sihat Komuniti Perpaduan-Agenda Nasional Malaysia Sihat (ANMS) bagi tempoh 2021-2025, di sini hari ini.

Sementara itu, Adham berkata, Kementerian Kesihatan akan menggerakan 42,812 di bawah enam ejen atau sukarelawan komuniti untuk memainkan peranan dalam membudayakan amalan cara hidup sihat dan penjagaan kesihatan kendiri.
“Ia adalah antara usaha kerajaan dalam Program Pemerkasaan Komuniti yang menyaksikan penglibatan seluruh pemimpin komuniti dan lapisan masyarakat dalam mengekang  penularan Covid-19.
“Usaha melawan pandemik ini wajar digalas menerusi kerjasama semua pihak termasuk antara kerajaan dan rakyat serta melalui semangat setia kawan yang erat daripada seluruh rakyat,” katanya.-K!ONLINE


PKPD Kilang YTY, asrama pekerja, Sekolah Henry Gurney dilanjutkan
Oleh AHMAD SHAHERMAN SHAMSURI

31 Mac 2021, 7:07 pm
PETALING JAYA – Perintah Kawalan Pergerakan Diperketatkan (PKPD) di Kilang YTY dan asrama pekerja, di Lekir, Sitiawan, Perak yang sebelum ini dijadualkan tamat esok akan dilanjutkan lagi selama 14 hari.
Menteri Kanan Keselamatan, Datuk Seri Ismail Sabri Yaakob berkata, keputusan itu diambil selepas Kementerian Kesihatan (KKM) mengesahkan masih berlaku penularan jangkitan Covid-19 dalam kalangan penghuni asrama.
Menurut beliau, kes terakhir dilaporkan adalah pada Ahad lalu iaitu sebanyak tujuh kes.
“Sehingga kini, KKM telah melaksanakan 1,174 ujian saringan dan daripada jumlah itu secara kumulatifnya sebanyak 109 kes positif Covid-19 telah direkodkan.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melanjutkan PKPD di kawasan itu bermula Jumaat ini sehingga 15 April depan, “katanya dalam satu kenyataan di sini hari ini.
Dalam kenyataan sama, Ismail Sabri turut memaklumkan pelanjutan PKPD di Sekolah Henry Gurney, Telok Mas, Melaka.

Katanya, PKPD di kawasan itu yang dijadual tamat Jumaat ini dilanjutkan sehingga 16 April depan.
“KKM mengesahkan masih terdapat peningkatan kes baharu Covid-19 yang dilaporkan di lokaliti dan sebanyak 101 baki sampel ujian saringan yang sedang menunggu keputusan.
“Sehingga kini, KKM telah melaksanakan 1,277 ujian saringan dan daripada jumlah itu secara kumulatifnya sebanyak 63 kes positif Covid-19 telah direkodkan,” jelas beliau.-K! ONLINE


Tiada syor menteri letak jawatan serta-merta
Oleh SUBKHI SUDARJI

31 Mac 2021, 7:26 pm
PUTRAJAYA – Usul peletakan jawatan Menteri Kabinet daripada UMNO pada Perhimpunan Agung UMNO (PAU 2020) hujung minggu lalu tidak menjelaskan mengenai tempoh untuk mereka berbuat demikian.
Ahli Majlis Tertinggi UMNO, Datuk Seri Reezal Merican Naina Merican berkata, ketika ini, semua menteri UMNO sedang bergelumang dalam perjuangan membantu  program yang membabitkan rakyat.
Katanya, tugasan menteri masih tidak berkesudahan dan semua melihat tanggungjawab melaksanakan program buat rakyat itu sebagai satu keutamaan.
“Saya nak bagi gambaran jelas bahawa dalam usul PAU 2020 Ahad lalu tidak dinyatakan menteri perlu letak jawatan serta-merta.
“Ketika ini, semua menteri sedang berjuang membantu menjayakan program melibatkan rakyat antaranya Khairy Jamaluddin Abu Bakar (Penyelaras Program Imunisasi Covid -19), Datuk Seri Dr. Adham Baba (Menteri Kesihatan), Datuk Seri Hishamuddin Tun Hussein (Menteri Luar).
“Datuk Seri Ismail Sabri Yaakob (Menteri Kanan Pertahanan), begitu juga saya sendiri yang memperjuangkan sektor sukan untuk dibuka semula bagi memberi faedah kepada rakyat dan begitu Tan Sri Annuar Musa selaku Menteri Wilayah Persekutuan yang banyak melaksanakan program dan bantuan di Wilayah Persekutuan,” katanya.

Beliau berkata demikian ketika diminta mengulas mengenai kenyataan Perdana Menteri, Tan Sri Muhyiddin Yassin pagi tadi yang menyebut bahawa menteri UMNO tidak perlu meletakkan jawatan masing-masing serta kekal dalam Kabinet.
Terdahulu, beliau hadir majlis penyerahan penugasan Sukarelawan Khidmat Sokongan Malaysia Vaccine Support System (MYVAC) di kementeriannya di sini hari ini.
Sementara itu, Reezal Merican berkata, beliau tidak mahu peletakan jawatan mereka dari Kabinet menjejaskan segala perancangan kerajaan untuk mengatasi masalah Covid-19 dan memulihkan ekonomi negara.
Beliau berkata, sekiranya sembilan menteri UMNO bertindak meletakkan jawatan, ia akan memberikan impak negara kepada parti dan juga rakyat.
“Sekiranya tanggungjawab ini diabaikan, nama parti akan menjadi buruk dan menteri UMNO tidak menjalankan tanggungjawab,” katanya.
Reezal yang juga Menteri Belia dan Sukan berkata, tanggungjawab untuk meneruskan tugas sebagai menteri di portfolio masing-masing adalah salah satu cara bagi mereka untuk memastikan tanggapan kepada UMNO adalah lebih baik.
“Jadi tidak timbul soal hendak letak jawatan dan pada sudut yang sama juga diambil Perdana Menteri yang turut  memahami hasrat tersebut,” katanya.-K!ONLINE


Setengah jam pujuk wanita ancam terjun jambatan
Oleh NOOR HASLIZA NUSI

31 Mac 2021, 7:13 pm
GEORGE TOWN – Anggota bomba mengambil masa hampir setengah jam bagi membantu menyelamatkan seorang wanita yang dipercayai mahu terjun dari tembok penghadang di kilometer 6.5 Jambatan Pulau Pinang, arah pulau di sini hari ini.
Wanita berusia 38 tahun sebelum itu dilihat duduk dalam keadaan bertinggung di tembok konkrit terbabit dengan posisi badannya menghala ke arah laut pada pukul 1.30 petang.
Bagaimanapun, tindakan wanita yang dipercayai datang dengan menunggang motosikal dari Permatang Janggus, Kepala Batas dekat sini itu disedari dua pengguna jambatan berkenaan.
Orang awam terdiri dua lelaki tempatan itu kemudiannya pantas menyambar wanita tersebut sebelum kehadiran pasukan bomba.
Pegawai Operasi dari Balai Bomba dan Penyelamat Jalan Perak, Fakharurazi Md. Rejab berkata, pihaknya menerima panggilan berhubung kejadian berlaku pada pukul 1.37 petang tadi dan tiba ke situ kurang 10 minit kemudian.
Menurutnya, sebaik tiba di tempat kejadian mendapati wanita tersebut terlebih dahulu diselamatkan orang awam dan berada dalam keadaan murung.

“Anggota cuba menenangkannya hampir setengah jam dan dia ada mengatakan mahu terjun dari Jambatan Pulau Pinang disebabkan mengalami masalah keluarga.
“Wanita tersebut kemudiannya diserahkan kepada pasukan polis dari Ibu Pejabat Polis Daerah Timur Laut untuk siasatan lanjut,” katanya ketika dihubungi Kosmo! di sini sebentar tadi.
Fakharurazi memberitahu lagi, operasi menyelamat dengan kerjasama anggota dari Balai Bomba dan Penyelamat Perai itu tamat sepenuhnya pada pukul 3.16 petang tadi. K! ONLINE


Warga emas rugi RM45,200 dengar saranan kawan
Oleh DIYANATUL ATIQAH ZAKARYA

31 Mac 2021, 6:12 pm
MELAKA – Seorang warga emas menanggung rugi sebanyak RM45,200 gara-gara mendengar saranan rakannya untuk menyertai pelaburan saham Bitcoin dengan janji pulangan keuntungan RM400 sehari.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, mangsa yang berusia 68 tahun telah diperkenalkan mengenai pelaburan itu melalui rakannya pada Jun 2019.
Katanya, mangsa kemudian telah dibawa oleh rakannya itu berjumpa dengan seorang suspek mendakwa ketua kumpulan untuk pelaburan tersebut dan telah melabur sebanyak RM2,200.
“Mangsa telah membuat pelaburan pertama menggunakan cek berjumlah RM2,200 daripada kenalannya.
“Suspek dijanjikan akan mendapat pulangan pelaburan dalam masa 45 hari,” katanya ketika dihubungi di sini, hari ini.
Tambahnya, pada 27 Ogos berikutnya, mangsa kemudian telah berjumlah dengan suspek sama yang memujuknya untuk membeli satu Bitcoin dengan harga RM43,000.

“Mangsa yang termakan dengan ajakan suspek telah bersetuju dan membuat pembayaran sebanyak dua kali berjumlah RM43,000 ke akaun yang diberikan suspek.
“Mangsa telah dijanjikan akan mendapat pulangan sebanyak RM400 setiap hari selagi wang pelaburan masih ada di dalam akaun tersebut,” katanya.
Jelasnya, bagaimanapun mangsa tidak menerima sebarang pembayaran sehingga semalam dan membuat laporan polis di Balai Polis Melaka Tengah selepas disedari telah ditipu suspek.
Sundra berkata, kes disiasat mengikut Seksyen 420 Kanun Keseksaan kerana menipu.-K!ONLINE


Konvokesyen MSU rai 1,959 graduan
Oleh ISKANDAR SHAH MOHAMED

31 Mac 2021, 5:37 pm
SHAH ALAM – Seramai 1,959 graduan diraikan pada Majlis Konvokesyen Management & Science University (MSU) ke-27 di sini, yang berlangsung selama empat hari bermula semalam.
Semua graduan daripada 90 program pengajian itu melibatkan 22 penerima Ijazah Doktor Falsafah, Ijazah Sarjana (68), Ijazah Sarjana Muda (955) dan Diploma (914).
MSU dalam kenyataannya berkata, Fakulti Pengurusan Perniagaan dan Pengajian Profesional (FBMP) menyumbang jumlah graduan terbesar iaitu seramai 693 orang.
“Fakulti Sains Maklumat dan Kejuruteraan (FISE) pula merupakan fakulti dengan jumlah program pengajian terbanyak iaitu 21 program.
“Turut diraikan adalah graduan sulung bagi tiga program pengajian iaitu Diploma Fisioterapi, Ijazah Sarjana Muda Kewangan Islam dan Ijazah Sarjana Muda Pemasaran Psikologi,” katanya.
Majlis konvokesyen itu dirasmikan Presiden MSU, Prof. Tan Sri Dr. Mohd. Shukri Ab. Yajid dan turut dihadiri Naib Canselornya, Prof. Puan Sri Dr. Junainah Abd. Hamid.

Kenyataan itu memaklumkan lima kategori anugerah khas kecemerlangan turut diberikan kepada 54 graduan bagi mengiktiraf pencapaian mereka sepanjang tempoh pengajian masing-masing.
“Mereka adalah penerima Anugerah Pingat Emas Canselor iaitu Sharul Ikmal Mohd Sukkeri,  Anugerah Presiden (Danish Haikal Asman dan M. P. Mekhavathanie) dan Mohd Shukri Yajid Outstanding Award (E. K. Proveen Krishnan).
“Selain itu, 50 graduan lain masing-masing menerima Anugerah Akademik dan Anugerah Industri,” katanya.
Semua graduan menerima skrol masing-masing mengikut pematuhan prosedur operasi standard (SOP) yang ditetapkan Majlis Keselamatan Negara (MKN) dan Kementerian Kesihatan (KKM).
Konvokesyen meliputi tujuh sidang majlis sehingga Jumaat ini sepatutnya berlangsung pada Oktober tahun lalu, namun ia tertangguh akibat pelaksanaan Perintah Kawalan Pergerakan (PKP). -K!ONLINE


1,483 kes baharu, tujuh kematian direkodkan
Oleh SITI A'ISYAH SUKAIMI

31 Mac 2021, 6:06 pm
PUTRAJAYA – Kes harian terus meningkat hari ini kepada 1,482 menjadikan keseluruhan kes positif Covid-19 sebanyak 345,500 kes.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama sebanyak 1,070 kes sembuh dilaporkan menjadikan keseluruhan kes sembuh sebanyak 329,624.
“Sebanyak tujuh kematian dicatatkan menjadikan jumlah kes kematian sebanyak 1,267,” katanya di Twitter rasmi beliau.
Katanya, sebanyak 164 kes menerima rawatan di unit rawatan rapi dengan 81 daripadanya memerlukan bantuan alat pernafasan. -K! ONLINE


Mayat rentung dalam kenderaan terbakar
Oleh ALICIA JOHNY KUEH

31 Mac 2021, 6:18 pm
MIRI – Seorang individu ditemui rentung di dalam kereta jenis Toyota Camry yang hangus di Jalan Nasturium, Taman Yun Fah di sini hari ini.
Pasukan bomba dari Balai Bomba dan Penyelamat (BBP) Lopeng telah dikerahkan ke lokasi kejadian setelah menerima panggilan kecemasan pada pukul 1.12 petang.
Menurut jurucakap Pusat Gerakan Operasi (PGO) Bomba Sarawak, setibanya pihak bomba di lokasi, kenderaan terbabit yang diletakkan di tepi jalan, telah dilaporkan terbakar 100 peratus.
“Pemeriksaan di lokasi mendapati seorang mangsa yang belum dikenalpasti identiti dan jantina ditemui rentung di bahagian hadapan tempat duduk pemandu kenderaan tersebut.
“Mayat mangsa telah diserahkan kepada pihak polis untuk tindakan,” katanya dalam satu kenyataan.
Operasi pemadaman kebakaran tamat sepenuhnya pada pukul 1.27 petang.

Punca kebakaran masih belum diketahui.-K!ONLINE


Amalan BDR wajar diteruskan -Cuepacs
Oleh AHMAD SHAHERMAN SHAMSURI

31 Mac 2021, 5:53 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (Cuepacs) menasihatkan semua majikan di sektor swasta tidak terburu-buru memulakan operasi pada kapasiti 100 peratus walaupun kebenaran telah diberikan oleh kerajaan.
Presidennya, Adnan Mat berkata, segala pertimbangan perlu diberikan perhatian terutama daripada sudut kemampuan untuk mematuhi prosedur operasi standard (SOP).
Katanya, sebelum ini segala SOP yang ditetapkan dilihat gagal dipatuhi sehingga mengakibatkan tercetusnya kluster ditempat kerja.
“Begitu juga di sektor awam, setiap ketua jabatan perlu menguruskan operasi dan sumber manusia dengan sebaiknya.
“Penggunaan tenaga yang optimum di pejabat tanpa kehadiran penuh sudah pasti tidak akan menjejaskan operasi perkhidmatan awam selain mampu mengelakkan risiko jangkitan,” katanya dalam satu kenyataan di sini hari ini.
Menurut Adnan, amalan bekerja dari rumah (BDR) tidak akan menggangu sistem penyampaian perkhidmatan awam dan swasta sekiranya ia disusun dengan sebaik mungkin.

Jelas beliau, amalan BDR ini wajar diteruskan sehingga negara benar-benar bebas daripada penularan Covid-19.
“Implikasi pembatalan BDR ini cukup besar dan tidak dapat dijangka memandangkan kes jangkitan Covid-19 masih lagi tinggi.
“Kita tidak boleh mengambil risiko walaupun dengan kehadiran vaksin kerana jumlah mereka yang menerima suntikan tersebut masih lagi rendah,” ujarnya.-K! ONLINE


Pensyarah didakwa cabul penuntut
Oleh MUHD AFIQ AL-HAFIZ MAT YUSOF

31 Mac 2021, 5:32 pm
SUNGAI BULOH – Polis mengesahkan telah menerima satu laporan polis dibuat oleh seorang penuntut yang mendakwa menjadi mangsa cabul pensyarahnya pada 23 Februari lalu.
Difahamkan dalam kejadian tersebut, mangsa dikatakan telah dicabul pensyarah terbabit semasa di dalam kereta di kawasan parkir pusat beli-belah di Bandar Pinggiran Subang.
Mangsa dikatakan turut diganggu di dalam kelas dengan cuba dipegang tangan selain dihubungi menerusi pesanan aplikasi WhatsApp.
Ketua Polis Daerah Sungai Buloh, Superintendan Shafa’aton Abu Bakar berkata, laporan dibuat wanita berusia lingkungan 20-an itu pada Isnin lalu di Balai Polis Kampung Baru Subang.
“Saya mengesahkan terdapat laporan yang dibuat oleh mangsa dan siasatan sedang dijalankan.
“Polis akan panggil individu yang terlibat dan meneliti dari pelbagai sudut untuk tindakan lanjut biarpun laporan terbabit telah ditarik semula oleh mangsa,” katanya ketika dihubungi Kosmo! di sini hari ini. – K! ONLINE.


Lelaki mencuri di kedai serbaneka dicari
Oleh NIK NUR IZZATUL HAZWANI NIK ADNAN

31 Mac 2021, 5:27 pm
KEMAMAN – Seorang lelaki diburu polis kerana disyaki terlibat dalam kecurian di sebuah kedai serbaneka melibatkan kerugian kira-kira RM2,000 di Jalan Jakar, Chukai di sini pada kelmarin.
Dia yang berpakaian baju T bewarna biru dan berseluar pendek dalam kejadian pada pukul 3.30 petang itu dipercayai suspek utama mencuri beg silang milik seorang jurujual kedai serbaneka berkenaan.
Ketua Polis Daerah Kemaman, Superintendan Hanyan Ramlan berkata, jurujual wanita berusia 27 tahun mendapati beg silangnya yang diletakkan di dalam bilik stor di kedai serbaneka tersebut telah hilang.
“Berdasarkan rakaman televisyen litar tertutup (CCTV), bilik stor tersebut telah dimasuki seorang lelaki tidak dikenali dipercayai suspek.
“Pengadu percaya suspek merupakan satu-satunya individu yang memasuki bilik stor itu sewaktu kejadian telah mencuri beg silangnya yang mengandungi wang tunai dan beberapa barangan peribadinya,” katanya ketika dihubungi Kosmo! di sini hari ini.
Hanyan berkata, polis sedang giat mengesan lelaki itu bagi membantu siasatan kes yang dilakukan mengikut Seksyen 380 Kanun Keseksaan.

Orang awam yang mengenali suspek boleh menyalurkan maklumat kepada Ketua Bahagian Siasatan Jenayah Daerah, Asisten Superintendan Azhar Ali di talian 013-6060712 bagi membantu siasatan. – K! ONLINE


Penjana [email protected] cipta 3,400 peluang pekerjaan buat graduan
Oleh NUR SHARIEZA ISMAIL

31 Mac 2021, 6:27 pm
PUTRAJAYA – Peluang pekerjaan bakal diwujudkan menerusi program Penjana Kementerian Pengajian Tinggi (KPT) KPT-CAP iaitu Penjana [email protected] yang dijangka memberi faedah kepada kira-kira 3,400 graduan.
Menteri Pengajian Tinggi, Datuk Seri Noraini Ahmad berkata, inisiatif itu akan mengembangkan lagi jaringan kolaborasi antara KPT dan industri bagi mewujudkan penciptaan peluang pekerjaan.
Beliau berkata, Perusahaan Otomobil Kedua Sdn. Bhd. (Perodua) telah mengemukakan sejumlah 514 tawaran pekerjaan untuk dipertimbangkan di bawah program Penjana [email protected].
“Selain itu, KPT juga sedang memuktamadkan rundingan kerjasama mengenai peluang pekerjaan dengan beberapa syarikat lagi antaranya Tenaga Nasional Berhad, Kulim Hi-Tech Park, Huawei, Intel Technology dan Western Digital yang juga turut membantu dalam meningkatkan peluang penempatan kepada graduan.
“Dengan langkah itu, ia secara tidak langsung dapat membantu meningkatkan kebolehpasaran graduan yang terkesan akibat pandemik Covid-19,” katanya kepada Kosmo! hari ini.
Terdahulu, Noraini menerusi hantaran di Facebooknya semalam memaklumkan, beliau menerima kunjungan hormat daripada Presiden dan Ketua Pegawai Eksekutif Perodua, Datuk Zainal Abidin Ahmad dan delegasinya.

Pada pertemuan itu, KPT dan Perodua membincangkan cadangan kerjasama strategik KPT dengan Perodua menerusi inisiatif [email protected] Programme 2.0.
CEO Faculty Programme 2.0 (CFP 2.0) merupakan salah satu inisiatif yang dilaksanakan oleh KPT selaras dengan Lonjakan 2: Kecemerlangan Bakat, Pelan Pembangunan Pendidikan Tinggi Malaysia 2015-2025 (Pendidikan Tinggi).
Program perintis yang telah bermula pada tahun 2017 itu diwujudkan bagi meningkatkan penyertaan sektor industri dan awam dalam sistem Pendidikan Tinggi Negara melalui perkongsian pengalaman, ilmu dan kepakaran masing-masing.
Noraini berkata, semoga inisiatif tersebut.dapat membantu menangani cabaran kebolehpasaran graduan dan mengurangkan pengangguran akibat pandemik Covid-19.-K!ONLINE


Bapa ajar anak OKU lembam hisap pil kuda
Oleh YATIMIN ABDULLAH

31 Mac 2021, 5:34 pm
PASIR MAS – Seorang remaja orang kelainan upaya (OKU) kategori lembam dikesan menjadi penagih dadah jenis pil kuda selepas diheret oleh bapa kandungnya sendiri yang merupakan penagih bahan terlarang itu.
Remaja berusia 16 tahun itu menjadi mangsa keadaan dan terpengaruh apabila sering mengikut bapanya ke sarang penagihan sehingga dia turut ketagih pil kuda.
Pengarah Agensi Anti Dadah Kebangsaan (AADK) Kelantan, Rohayu Ahmad berkata, pasangan anak beranak itu antara 149 individu yang dicekup dalam operasi bersepadu yang dijalankan pihak AADK bersama-sama polis baru-baru ini.
“Kita tahan dua beranak itu di Kota Bharu dan ujian saringan air kencing mendapati mereka positif dadah jenis pil kuda.
“Hasil siasatan awal mendapati, remaja itu terlibat dengan penagihan dadah sejak tahun lalu selepas menjadi mangsa keadaan kerana bapanya yang berusia 51 tahun selalu membawa dia ke sarang penagihan,” katanya pada sidang akhabr di Ibu Pejabat AADK Pasir Mas di Lubok Jong di sini hari ini.
Rohayu memberitahu, beliau terkejut dengan tindakan lelaki berkenaan yang sanggup menggunakan anaknya itu untuk mengaburi mata orang ramai daripada dikesan melakukan kegiatan yang salah di sisi undang-undang.

Katanya, AADK Kelantan telah berunding dengan keluarga untuk menempatkan remaja berkenaan ke Pusat Pemulihan Penagihan Narkotik (Puspen) bagi proses pemulihan.
“Kita mahu dia bebas daripada belenggu dadah memandangkan usianya masih muda,” ujarnya.-K!ONLINE


8 buah kereta pecah cermin angkara khianat
Oleh MUHD AFIQ AL-HAFIZ MAT YUSOF

31 Mac 2021, 6:32 pm
PETALING JAYA – Sebanyak lapan buah kereta pelbagai jenis pecah pada bahagian cermin akibat perbuatan khianat di Driving Range, Kota Damansara di sini semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, kesemua pemilik kenderaan telah membuat laporan di Balai Polis Kota Damansara semalam.
“Setakat ini, tiada kehilangan barangan peribadi dilaporkan dan kawasan tersebut juga tidak dilengkapi televisyen litar tertutup (CCTV) atau dikawal oleh pengawal keselamatan.
“Tiada butiran suspek diperolehi kerana tiada saksi bebas yang melihat kejadian,” katanya dalam satu kenyataan di sini hari ini.
Terdahulu, tular di laman Facebook menerusi satu video berdurasi 1.07 saat yang menyaksikan beberapa kenderaan pecah pada bahagian cermin akibat perbuatan individu tidak bertanggungjawab.
Mengulas lanjut, usaha mengesan suspek masih giat dijalankan dan kes disiasat di bawah Seksyen 427 Kanun Keseksaan kerana melakukan khianat. – K! ONLINE.


PKZ sasar 5,000 pendaftaran Bizzakat
Oleh KOSMO!

31 Mac 2021, 4:38 pm
Oleh KHAIRULMIZAN YAHYA
KUANTAN – Pusat Kutipan Zakat (PKZ) Pahang menyasarkan lebih 5,000 pembayar zakat perniagaan berdaftar dalam direktori Bizzakat dalam tempoh dua tahun bermula tahun ini selepas penjenamaan semula portal bekenaan.
Pengurus Besar PKZ Pahang, Datuk Halidan Md Daud berkata, sehingga kini terdapat 2,584 peniaga terdiri daripada pembayar zakat perniagaan dan usahawan asnaf berdaftar dengan portal berkenaan.
“Bilangan ini dijangka bertambah lebih 1,000 lagi dalam masa terdekat selepas maklumat mengenai perniagaan tersebut dikemaskini manakala selebihnya selewat-lewatnya pada penghujung 2022,” katanya dalam sidang akhbar selepas Pelancaran Portal Bizzakat yang disempurnakan Menteri Besar, Datuk Seri Wan Rosdy Wan Ismail secara sidang video di Pejabat PKZ Pahang, di sini hari ini.
Dalam perkembangan sama, Halidan berharap portal berkenaan dapat membantu para peniaga khususnya pembayar zakat perniagaan di negeri ini menunaikan kewajipan mereka.
“Selain itu, kita juga membuka pendaftaran kepada peniaga yang belum mendaftar sebagai pembayar zakat sekali gus membantu meningkatkan kemampuan mereka untuk membayar zakat perniagaan pada masa akan datang.

“Kita juga akan menjalinkan kerjasama dengan agensi kerajaan yang mempunyai usahawan bimbingan bagi mendaftarkan perniagaan mereka dengan portal terbabit,” ujarnya.
Sementara itu, Wan Rosdy berkata, portal Bizzakat dapat membantu mempromosikan perniagaan Islam yang bukan sahaja halal tetapi membabitkan peniaga yang membayar zakat perniagaan.
Ujar beliau kerajaan negeri juga melihat portal Bizzakat berpotensi untuk membantu merancakkan industri pelancongan di negeri ini yang terjejas akibat pandemik Covid-19. – K! ONLINE


PM, pengerusikan mesyuarat Bersatu Johor
Oleh SITI A'ISYAH SUKAIMI

31 Mac 2021, 4:43 pm
PUTRAJAYA – Perdana Menteri, Tan Sri Muhyiddin Yassin hadir mempengerusikan mesyuarat Parti Pribumi Bersatu Malaysia (Bersatu) Johor yang berlangsung di Hotel Zenith Putrajaya di sini hari ini.
Beliau tiba di hotel tersebut kira-kira pukul 3 petang dan mesyuarat kemudian bermula sejurus ketibaan Muhyiddin di sini.
Muhyiddin yang juga Pengerusi Perikatan Nasional (PN) seterusnya akan mempengerusikan mesyuarat PN Johor berlangsung di tempat yang sama.
Turut kelihatan hadir pada mesyuarat itu ialah Ketua Bahagian Bersatu Ayer Hitam, Datuk Osman Sapian; Setiausaha Bersatu Johor, Dr. Sahruddin Jamal dan Ahli Parlimen Mersing, Datuk Abd Latiff Ahmad.
Difahamkan, agenda utama dua mesyuarat tersebut bagi membincangkan hala tuju kerjasama dengan UMNO Johor. -K!ONLINE


Malaysia terima vaksin AstraZeneca Jun depan
Oleh MOHD. HUSNI MOHD. NOOR

31 Mac 2021, 5:10 pm
PUTRAJAYA – Malaysia akan menerima penghantaran pertama membabitkan 600,000 dos vaksin jenis AstraZeneca bermula Jun depan.
Perkara itu dimaklumkan Menteri Penyelaras Program Imunisasi Covid-19 (PICK), Khairy Jamaluddin Abu Bakar pada sidang akhbar sempena Majlis Pelancaran Kolaborasi Korporat PICK, di sini hari ini.
Khairy Jamaluddin berkata, beliau mendapat maklumat terkini mengenai jadual penghantaran vaksin itu menerusi AstraZeneca Malaysia.
“Saya baharu sahaja dimaklumkan bahawa penghantaran pertama AstraZeneca akan tiba pada Jun dan penghantaran seterusnya setiap bulan,” katanya.
Berhubung isu penangguhan eksport vaksin AstraZeneca oleh India, Khairy Jamaluddin berkata, ia tidak menjejaskan penghantaran ke negara ini memandangkan Malaysia bergantung kepada pengeluar vaksin itu di Korea Selatan.
“Buat masa ini, Malaysia berhubung terus dengan pengilang vaksin AstraZeneca iaitu SK Bioscience di Korea Selatan bukannya Serum Institute of India (SII) di India,” katanya.

Sebelum ini, India menerusi SII menanggguhkan penghantaran vaksin jenis AstraZeneca ke negara luar kerana memberi keutamaan kepada keperluan vaksin di negara mereka sendiri susulan peningkatan kes positif Covid-19.
Tindakan India itu mempengaruhi bekalan bagi 64 negara berpendapatan rendah termasuk Indonesia di bawah program COVAX Pertubuhan Bangsa-Bangsa Bersatu (PBB), yang dijadual menerima dos daripada SII.
SII mengilangkan vaksin bagi 64 negara berpendapatan rendah melalui COVAX dan untuk kempen vaksinasi domestik India.
Sementara itu, Khairy Jamaluddin berkata, beliau percaya lebih ramai masyarakat akan mendaftar menerusi PICK sebaik fasa kedua program vaksinasi kebangsaan itu bermula 19 April ini.-K!ONLINE


Majikan didenda RM12,000 gagal sedia tempat penginapan sesuai
Oleh NOR SHAFAWATI YUP

31 Mac 2021, 4:51 pm
SEREMBAN – Majikan sebuah kilang elektronik di Senawang didenda RM12,000 oleh Mahkamah Sesyen di sini hari ini selepas mengaku bersalah atas dua pertuduhan menyediakan penginapan pekerja yang tidak sesuai didiami oleh manusia dan penginapan tiada perakuan.
Hakim Mohd Sabri Ismail menjatuhkan hukuman itu terhadap JV Moni-Tronics(M) Sdn Bhd selepas pengarah syarikatnya membuat pengakuan bersalah.
Mengikut pertuduhan pertama, kilang berkenaan didapati gagal menyediakan penginapan sesuai untuk didiami manusia kepada tiga pekerja asing lelaki warga Myanmar di Jalan Bandar Senawang mengikut Seksyen 70(12) Akta Jalan, Parit dan Bangunan 1974(Akta 133) seperti mana kehendak Seksyen 24H(1) Akta Standard Minimum Perumahan, Penginapan dan Kemudahan Pekerja 1990.
Berikutan itu pertuduhan dibuat mengikut Seksyen 24H(1) Akta Standard Minimum Perumahan, Penginapan dan Kemudahan Pekerja 1990.
Bagi pertuduhan kedua pula, kilang terbabit didapati menyediakan penginapan kepada tiga pekerja asing warga Nepal yang tidak diperakukan dengan Perakuan Penginapan daripada Ketua Pengarah Tenaga Kerja seperti mana kehendak Seksyen 24D(1) Akta Standard Minimum Perumahan, Penginapan dan Kemudahan Pekerja 1990 di Taman Desa Melor, Seremban.
Pendakwaan bagi kesalahan itu dibuat mengikut Seksyen 24D(3) Akta Standard Minimum Perumahan dan Kemudahan Pekerja 1990.

Kedua-dua kesalahan itu didakwa dilakukan pada 3 Disember 2020.
Pendakwaan dikendalikan oleh Timbalan Pendakwa Raya, Zaihas Mohd. Syakhir Hasfar. – K! ONLINE


Warga emas ditemui mati dalam perigi
Oleh TOREK SULONG

31 Mac 2021, 5:11 pm
BACHOK – Seorang wanita warga emas disahkan meninggal dunia selepas dia terjatuh ke dalam perigi di dalam bilik air rumahnya di Kampung Bekelam di sini hari ini.
Mangsa, Gan Lang Eng, 68, yang sudah berada dalam keadaan tidak sedarkan diri ketika diselamatkan oleh anggota Jabatan Bomba dan Penyelamat Bachok kira-kira pukul 8.26 pagi tadi.
Ketua Balai Bomba dan Penyelamat Bachok, Penolong Penguasa Bomba Yus Heary Mahmud berkata, bagaimanapun, mangsa disahkan meninggal dunia oleh pegawai kesihatan yang turut berada di lokasi kejadian.
“Bomba mengambil masa selama hampir satu jam untuk membawa naik mangsa yang jatuh ke dalam perigi sedalam lima meter itu.
“Operasi menggunakan sistem takal tali menyelamat digunakan untuk mengeluarkan mangsa dari dalam telaga seluas kira-kira satu meter itu” katanya ketika dihubungi Kosmo! hari ini.
Yus Heary berkata, mangsa berjaya dikeluarkan pada pukul 9.55 pagi dan diserahkan kepada pihak polis untuk tindakan lanjut.

Sementara itu, Pemangku Ketua Polis Daerah Bachok, Asisten Superintendan Mohd. Yusrizal Mohd. Ghazali ketika dihubungi mengesahkan kejadian itu.
“Sisatan awal mendapati mangsa mempunyai masalah kesihatan dan sering berhalusinasi.
“Kejadian itu disedari anak wanita itu pada pukul 7 pagi ketika mangsa tiada di dalam biliknya sebelum mendapati dia sudah berada di dalam perigi,” katanya.
Mohd. Yusrizal berkata, hasil pemeriksaan di lokasi kejadian mendapati tiada sebarang unsur jenayah yang boleh dikaitkan dengan kes itu.
Katanya, mayat mangsa dibawa ke Hospital Raja Perempuan Zainab II, Kota Bharu untuk proses bedah siasat dan kes diklasifikasikan sebagai mati mengejut. – K! ONLINE


Selangor pertahan guna Jajaran Selatan Selangor bagi projek ECRL
Oleh MOHAMAD NAUFAL MOHAMAD IDRIS

31 Mac 2021, 5:18 pm
SHAH ALAM – Kerajaan negeri mempertahankan keputusannya untuk membangunkan pelan Jajaran Selatan Selangor (Hulu Selangor-Sepang-Westport) bagi projek Laluan Rel Pantai Timur (ECRL).
Menteri Besar, Datuk Seri Amirudin Shari berkata, kerajaan pusat ketika itu dipimpin bekas Perdana Menteri, Tun Dr. Mahathir Mohamad telah bersetuju membangunkan jajaran berkenaan.
“Kita (kerajaan negeri) telah melengkapkan kajian pengambilan tanah, nama stesen dan beberapa aspek lain di jajaran selatan.
“Namun, Menteri Pengangkutan ketika ini (Datuk Seri Wee Ka Siong) pada bulan Julai dan Ogos lalu mengumumkan untuk menggunakan Jajaran Utara Selangor (Gombak-Serendah-Pelabuhan Klang) pula bagi projek tersebut,” katanya pada sidang akhbar di sini hari ini.
Terdahulu, beliau menyempurnakan penyerahan surat Tawaran Biasiswa Khas Dato’ Menteri Besar Selangor dan Biasiswa Selangor Bitara di Bangunan Setiausaha Kerajaan (SUK) Selangor.
Amirudin memberitahu, isu pengambilan tanah dan pemindahan penduduk terutama penduduk Kampung Keretapi, Ijok dekat sini perlu dilakukan sekiranya Malaysia Rail Link Sdn. Bhd. (MRL) masih bertegas mahukan jajaran utara.

Tegas beliau, kos pembinaan jajaran selatan lebih murah sebanyak RM5.4 bilion berbanding jajaran utara.
“Malah jajaran selatan dapat melindungi Lembagan Sungai Selangor yang merupakan salah satu sumber bekalan air utama kepada 60 peratus daripada 1.4 juta akaun pengguna air di Selangor dan Kuala Lumpur.
“Jadi saya harap Pengerusi MRL (Tan Sri Zuki Ali) perlu jujur dengan kenyataan yang dibuatnya dan kerajaan negeri bertegas untuk membangunkan jajaran selatan,” tegasnya.
Isnin lalu, Zuki berkata, Kerajaan Pusat menanggung kerugian sebanyak RM1.25 juta setiap hari disebabkan keputusan kerajaan Selangor yang tidak bersetuju menggunakan jajaran utara.
Menurutnya, penangguhan persetujuan Selangor akan dibawa ke mesyuarat Kabinet dalam masa terdekat supaya satu keputusan boleh dicapai. -K!ONLINE


Lima sekeluarga sempat selamatkan diri rumah terbakar
Oleh NUR SHARIEZA ISMAIL

31 Mac 2021, 5:24 pm
SEPANG – Lima sekeluarga sempat menyelamatkan diri sebelum kediaman mereka di Kampung Ginching Hulu, Jalan Ali Budin dekat sini, musnah dalam satu kejadian kebakaran hari ini.
Ketua Balai Bomba dan Penyelamat Malaysia KLIA, Timbalan Penguasa Bomba II, Khairuddin Jamaludin berkata, kejadian yang berlaku pada pukul 12.26 tengahari itu melibatkan sebuah rumah kampung berkeluasan 464.5 meter persegi.
“Seramai 28 anggota termasuk pegawai dari Balai Bomba dan Penyelamat (BBP) KLIA dan Cyberjaya bersama tiga jentera dan satu unit EMRS diarah ke lokasi selepas menerima panggilan kecemasan,” katanya kepada Kosmo! hari ini.
Mengulas lanjut, Khairuddin berkata, sebaik tiba di lokasi, api sedang marak di bahagian ruang hadapan rumah.
Katanya, bagi mengelakkan api terus merebak ke bahagian belakang rumah, kerja-kerja pemadaman terus dilakukan dan api dapat dipadamkan sepenuhnya kira-kira pukul 2.45 petang.
“Kebakaran itu telah memusnahkan 70 peratus bahagian ruang tamu dan berdasarkan maklumat awal, terdapat lima sekeluarga dalam rumah ketika kejadian berlaku.

“Lima sekeluarga itu bagaimanapun berjaya menyelamatkan diri dan tiada kemalangan jiwa dilaporkan dalam kejadian itu,” katanya.
Menurut beliau, punca dan jumlah kerugian masih dalam siasatan.-K!ONLINE


Rumah rakit Tasik Kenyir akan diselaras
Oleh NOOR HAYATI MAMAT

31 Mac 2021, 4:30 pm
HULU TERENGGANU – Insiden lemas melibatkan seorang pelancong yang menginap di sebuah rumah rakit di Tasik Kenyir dekat sini, Sabtu lalu membuka mata Lembaga Kemajuan Terengganu Tengah (Ketengah) untuk menyelaras premis peranginan tersebut.
Pengerusi Ketengah, Datuk Razali Idris berkata, sebelum ini, lesen pembinaan rumah rakit yang tumbuh bagai cendawan di Tasik Kenyir berada di bawah bidang kuasa Pejabat Tanah dan Daerah Hulu Terengganu (PTDHL).
“Ia menyukarkan pemantauan termasuk kemasukan pengunjung ke rumah-rumah rakit tersebut oleh Ketengah yang merupakan agensi pentadbiran pelancongan Tasik Kenyir.
“Sehubungan itu, kita akan melakukan perbincangan dengan PTDHL bagi menyelaras semula pembangunan rumah rakit di tasik buatan manusia terbesar di Asia Tenggara ini,” katanya ketika dihubungi Kosmo! di sini hari ini.
Menurutnya, perbincangan yang akan dilakukan dalam masa terdekat itu juga akan memperincikan langkah-langkah untuk meningkatkan lagi tahap keselamatan di rumah rakit demi kebajikan pengunjung.
Kosmo! Ahad lalu melaporkan Ami Azzizol yang sedang bercuti bulan madu bersama isterinya, Syarifah Ramli, 19, di sebuah rumah rakit lemas ketika sedang mandi di Sungai Petuang, Tasik Kenyir.

Mayat mangsa yang tidak memakai jaket keselamatan sewaktu kejadian ditemui terapung di permukaan tasik kira-kira 1.5 kilometer dari rumah rakit disewanya pada semalam. – K! ONLINE


Padah ugut kakak, adik dipenjara dua tahun
Oleh MUHAMMAD AYMAN GHAFFA

31 Mac 2021, 4:58 pm
KOTA BHARU – Hanya kerana gagal menahan marah sehingga mengugut mahu membunuh kakaknya yang tidak memasak nasi, seorang pemotong rumput dijatuhi hukuman penjara selama dua tahun oleh Mahkamah Majistret di sini hari ini.
Hukuman itu diputuskan selepas tertuduh, Mohammad Shafiq Romly, 33, mengaku bersalah terhadap pertuduhan yang dibacakan oleh jurubahasa di hadapan Majistret Kamarul Hasyime Rosli.
Mengikut pertuduhan, tertuduh didakwa melakukan ugutan jenayah dengan menakutkan kakaknya yang berusia 37 tahun untuk membunuh mangsa dan keluarga.
Kesalahan itu dilakukan olehnya di sebuah rumah di Jalan Kubur Tok Pah, Kampung Jambu di sini kira-kira pukul 9 malam pada 17 Mac lalu.
Tertuduh didakwa mengikut Seksyen 506 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya.
Berdasarkan fakta kes, tertuduh mengamuk dengan memaki hamun dan mengugut kakaknya dengan berkata ingin membunuh wanita itu dengan ahli keluarganya hanya kerana tidak masak nasi selepas tertuduh bangun daripada tidur.

Pendakwaan dikendalikam oleh Timbalan Pendakwa Raya, Siti Edabayu Subhan manakala tertuduh diwakili peguam bela Yayasan Bantuan Guaman Kebangsaan (YBGK), Siti Atikah Abd Halim.
Terdahulu, Siti Edabayu memohon hukuman yang setimpal selepas mengambil kira hubungan tertuduh dengan mangsa pada masa akan datang.
Siti Atikah dalam rayuannya memohon agara hukuman yang minima dikenakan kerana percaya tertuduh sudah insaf akan kesalahannya.
“Saya yakin tertuduh sudah insaf dan tidak akan mengulangi kesalahan itu. Saya juga memohon hukuman bermula dari tarikh ditangkap,” katanya.
Mahkamah kemudiannya menetapkan hukuman penjara dua tahun bermula dari tarikh dia ditahan. -K! ONLINE


Harga RON97 naik 2 sen
Oleh KOSMO!

31 Mac 2021, 5:22 pm
PUTRAJAYA – Harga runcit petrol RON95 kekal pada paras RM2.05 seliter manakala harga diesel juga kekal pada paras RM2.15 seliter bagi tempoh bermula 1 April hingga 7 April depan.
Kementerian Kewangan berkata, harga RON97 pula naik sebanyak dua sen daripada RM2.50 kepada RM2.52 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


Tanam pokok ganja dalam tandas rumah
Oleh MOHD SYALMIZI HAMID

31 Mac 2021, 3:06 pm
GEORGE TOWN – Tindakan seorang penganggur menanam pokok ganja dengan cara menyemai benih di dalam rumah sewa memakan diri apabila dia ditahan polis semasa serbuan di sebuah rumah teres di Pulau Tikus, di sini minggu lalu.
Lelaki berusia 26 tahun itu ditahan bersama tiga pasu pokok ganja oleh sepasukan polis dari Ibu Pejabat Polis Daerah (IPD) Timur Laut kira-kira pukul 12.10 tengah hari.
Ketua Polis Timur Laut, Assisten Komisioner Soffian Santong berkata, ketiga-tiga pokok ganja berusia lima bulan itu ditemui ditanam di dalam pasu plastik dan diletakkan di tandas rumah yang disewa suspek tersebut.
Menurut beliau, siasatan mendapati lelaki berkenaan mengaku sekadar mencuba menanam pokok itu selepas terjumpa biji benihnya di dalam paket ganja kering yang dibelinya sebelum ini.
“Dia cuba menanam empat pasu pokok, namun hanya tiga yang subur, manakala sebatang lagi mati.
“Ketiga-tiga pokok ganja itu masing-masing setinggi 48, 39 dan 46 sentimeter (cm) dan dianggarkan bernilai RM2,660,” katanya pada sidang akhbar di IPD Timur Laut di sini hari ini.

Menurut Soffian, dalam serbuan itu, pihaknya turut merampas sejumlah dadah iaitu 28.5 gram (g) disyaki heroin, (30.38 g) syabu dan (13.63 g) ganja di atas meja makan.
“Kita turut menyita sebuah motosikal dengan jumlah keseluruhan sitaan termasuk dadah dianggarkan bernilai RM10,290.
“Ujian saringan air kencing ke atas suspek mendapati dia positif methamphetamine, namun dia tidak memiliki rekod jenayah lampau,” katanya lagi.
Beliau berkata, kes disiasat mengikut Seksyen 6B, Seksyen 39B, Seksyen 39A(2) dan Seksyen 6 di bawah Akta Dadah Berbahaya 1952. – K! ONLINE


Mahu nikah di tanah tinggi, Uqasha dan Kamal rancang 3 majlis
Oleh FARHANA AB RAHMAN

31 Mac 2021, 4:19 pm
PETALING JAYA : Menetapkan untuk bernikah di sebuah pusat peranginan tanah tinggi, pasangan selebriti, Kamal Adli, 35, dan Uqasha Senrose, 29, bersyukur kerana urusan menjelang hari bahagia mereka dipermudahkan, namun memilih untuk tidak mendedahkan tarikh pernikahan sehingga benar-benar muktamad.
Selain majlid akad nikah,  bintang drama Setelah Terlafaznya Akad ini juga dijangka mengadakan tiga majlis resepsi. Bagaimanapun perkara tersebut bergantung kepada situasi semasa ketika ini.
“Ikutkan perancangan, majlis pertama khas untuk keluarga, teman rapat serta media, manakala majlis kedua pula untuk rakan artis. Majlis ketiga pula kami rancang untuk peminat yang banyak memberikan sokongan, insya-Allah,” kata Uqasha.
Sementara itu, Kamal dan Uqasha yang ditemui sejurus program MeleTop pada Selasa turut berkongsi, persiapan hari bahagia itu juga hampir selesai.
“Sudah 80 peratus persiapan sudah pun dibuat. Kita sudah ‘locked’ untuk beberapa perkara misalnya dari segi persalinan kahwin dan makanan yang bakal dihidangkan nanti, insya-Allah.
“Cuma cabaran yang paling besar bagi kami setakat ini ialah jadual kerja. Malah ada ketikanya Uqasha terpaksa uruskan berseorangan kerana komitmen kami berbeza-beza.

“Tetapi tidak mengapa kerana sebahagian besar persiapan, Uqasha yang tentukan,” katanya.
Ditanya mengenai apakah reaksi yang diberikan dua adiknya yang juga pelakon, Nelydia dan Raysha Rizrose, Uqasha memberitahu mereka turut tumpang gembira dan teruja.
“Adik-adik sangat positif dan menyokong. Malah ketika ini mereka sentiasa ada bersama-sama saya selain tawarkan diri teman saya uruskan hal berkaitan kahwin,” katanya.
Uqasa dan Kamal pada masa sama turut berharap agar majlis perkahwinan mereka nanti berjalan lancar sebagaimana yang diharapkan terutamanya alam berdepan cabaran Covid-19.
“Harapan saya, keadaan Covid-19 semakin reda apabila tiba waktu kami diijabkabulkan. Jadi, tiada masalah untuk tetamu merentas negeri.
“Alhamdulillah, banyak perkara yang saya belajar ketika membuat persiapan perkahwinan. Apapun, saya hanya ingin Uqasha gembira kerana dia mempunyai majlis perkahwinan impian.
“Apa temanya, biarlah menjadi rahsia terlebih dahulu, insya-Allah kami akan umumkan apabila tiba masanya,” kata Kamal.
Terdahulu, hubungan dua bintang ini dikatakan mula rapat selepas bergandingan menerusi drama Setelah Terlafaznya Akad dua tahun lalu dan kemudiannya sekali lagi berpasangan di dalam drama Perempuan Tanpa Dosa pada Oktober, tahun lalu.
Pendedahan pengarah, Michael Ang yang secara gurau ‘memecahkan rahsia’ dalam media sosial yang mendakwa Kamal dan Uqasha sudah menghadiri kursus perkahwinan ketika penggambaran drama Perempuan Tanpa Dosa turut mencuri tumpuan warganet.
Kamal akhirnya melamar Uqasha secara langsung pada Anugerah MeleTOP Era 2020, Disember tahun lalu yang disiarkan secara langsung di kaca televisyen. – K! ONLINE


Azhar Osman makin kurus, baru sembuh penyakit Gerd
Oleh MOHAMMAD SHAHEMY AZMI

31 Mac 2021, 3:02 pm
PETALING JAYA – Perkongsian foto terbaharu oleh penyanyi Azhar Osman mengejutkan ramai pihak dalam kalangan peminat dan rakan-rakan selebriti kerana keadaannya kelihatan semakin kurus dan cengkung.
Menerusi perkongsian yang dibuat dalam Instagramnya, bekas anggota kumpulan duo, Azhael itu terlihat sangat kurus menerusi sekeping foto yang menunjukkan bahagian sisi tanpa memandang kamera.
Penyanyi Ani Maiyuni dilihat turut meninggalkan komen apabila terkejut melihat bentuk tubuh penyanyi itu.
“Adik kenapa makin kurus?” soalnya.
Pertanyaan Ani Maiyuni itu dijawab Azhar dengan memaklumkan bahawa dia baru sahaja sembuh daripada penyakit Gastro Esofagus Refluks Disease (Gerd) atau reflux.
“Baru baik daripada penyakit Gerd kak,” jawab Azhar.

Dalam pada itu, penyanyi berusia 33 tahun itu turut memaklumkan bahawa dia kini semakin beransur pulih dan perlu menjaga pemakanan untuk mengawal penyakit yang dihidapinya.
“Alhamdulillah. Tapi pantang makan kena jaga. Pastikan tidak ambil makanan bertepung (gluten), Monosodium glutamate (MSG) dan makanan segera,” tulis Azhar.
Untuk info, Gerd merupakan sejenis gangguan penyakit pencernaan kronik yang berlaku apabila asid dalam perut atau ada kalanya kandungan perut mengalir semula ke dalam saluran esofagus (laluan antara mulut dan perut).
Masalah Gerd yang berpunca daripada struktur dalaman badan dan gaya hidup akan menjadi semakin teruk jika tidak dirawat. -K! ONLINE


Dayana Roza hamil anak sulung
Oleh MOHAMMAD SHAHEMY AZMI

31 Mac 2021, 3:14 pm
PETALING JAYA – Pelakon Dayana Roza berkongsi khabar gembira apabila disahkan hamil anak pertama.
Menerusi hantaran yang dimuat naik dalam Instagram, Dayana atau nama sebenarnya Nur Dayana Kamsun Bahari, 30, turut berkongsi foto imbasan ultrasound kandungannya.
“Hi pertama kamu kepada mommy dan daddy. Saya tidak sabar lagi untuk menjadi yang pertama dalam segalanya sayangku.
“Doakan semuanya dipermudahkan,” tulisnya.
Dalam hantaran tersebut, pelakon yang pernah membintangi drama Cinta Bukan Kristal turut menulis tanda pagar #AdaleDayanaJunior dan #SeptemberBaby.
Berdasarkan tanpa pagar tersebut, difahamkan Dayana kini sedang hamil tiga bulan.

Perkongsian berita tentang kehamilannya turut mendapat ucapan tahniah daripada rakan-rakan selebriti antaranya Miera Liyana, Adeline Tsen, Datin Aelgvina Mohamad dan Shiela Rusly.
“Gembira untuk awak!”, tulis pelakon dan juga produser terkenal, Shiela Rusly.
Untuk rekod, Dayana dan suaminya, A’dale Adham Ayahudin, 34, selamat disatukan sebagai suami isteri pada 20 Disember 2020 di Masjid Negara, Kuala Lumpur. K! ONLINE


Polis syak Sajat berada di luar negara
Oleh NOR SHAFAWATI YUP

31 Mac 2021, 3:18 pm
SEREMBAN – Usahawan kosmetik kontroversi, Nur Sajat atau nama sebenarnya Muhammad Sajjad Kamaruzzaman kemungkinan berada di luar negara selepas dikatakan menghilangkan diri sejak waran tangkap ke atasnya dikeluarkan 23 Februari lalu.
Pengarah Jabatan Siasatan Jenayah Bukit Aman, Datuk Huzir Mohamed berkata, usaha mengesan Nur Sajat sedang diteruskan dengan kerjasama pihak polis dari Ibu Pejabat Polis Kontinjen (IPK) Selangor dan Jabatan Agama Islam Selangor (JAIS).
“Tindakan masih diambil untuk mengesan Sajat, ada berita menyatakan dia berada di luar negara dan kita masih lagi melakukan pemantauan.
“Sajat (kes) kerjasama di antara pihak IPK Selangor dengan JAIS, ia masih dalam tindakan kita,” katanya pada sidang akhbar selepas menyempurnakan Majlis Perasmian Ibu Pejabat Polis Daerah (IPD) Nilai di sini hari ini.
Sebelum ini, Mahkamah Tinggi Syariah Shah Alam mengeluarkan waran tangkap ke atas usahawan kosmetik tersebut selepas dia gagal hadir prosiding sebutan semula pertuduhan berpakaian menyerupai wanita sehingga menyebabkan agama Islam dipandang hina pada 23 Februari lalu.
Sajat menerusi rakaman ‘live’ di akaun Instagram miliknya semalam menafikan bersembunyi daripada pihak berkuasa dan JAIS sebaliknya hanya mendiamkan diri daripada media sosial Instagram malah mengatakan pihak polis tidak mencarinya kerana mempunyai urusan yang lebih penting.

Semalam, Kosmo melaporkan Nur Sajat nerupakan antara tiga individu yang kini menjadi tumpuan pihak berkuasa tempatan kerana mempunyai waran tangkap ekoran gagal hadir ke mahkamah dan terlibat dengan kes jenayah komersial terbesar di negara ini.
Selain Nur Sajat dua lagi individu tersebut ialah pengasas Sugarbook, Chan Eu Boon, 34, dan ketua sindiket pengubahan wang haram terbesar, Datuk Seri Nicky Liow Soon Hee, 33.
Sementara itu, dalam perkembangan lain Huzir memberitahu, kes indeks jenayah di negara ini telah menunjukkan penurunan sehingga 24 peratus pada tahun lalu berbanding tahun sebelumnya disebabkan faktor Perintah Kawalan Pergerakan (PKP).
“Semasa dalam PKP pergerakan terhad, selain kehadiran begitu ramai anggota penguatkuasa seperti pihak polis dan Angkatan Tentera Malaysia (ATM) dan lain-lain agensi yang berada di merata-rata tempat yang merupakan faktor kes jenayah berkurangan.
“Bagaimanapun, dalam tempoh PKP kita tidak henti-henti menjalankan operasi untuk membuat tangkapan ke atas penjenayah yang telah kita kenal pasti,” katanya. -K! ONLINE


587 pemohonan bazar Ramadan di Sepang lulus
Oleh NUR SHARIEZA ISMAIL

31 Mac 2021, 4:23 pm
CYBERJAYA – Sebanyak 587 pemohon berjaya membuat permohonan bagi kesemua 13 bazar Ramadan yang disediakan oleh Majlis Perbandaran Sepang (MPSepang) tahun ini.
Yang Dipertuanya, Datuk Abd. Hamid Hussain berkata, jumlah itu diperoleh selepas permohonan bagi penyertaan bazar Ramadan MPSepang 2021 dibuka sehingga 26 Mac lalu.
“Berdasarkan data permohonan, 12 daripada 13 bazar Ramadan memenuhi kuota bilangan petak yang ditetapkan
dan hanya satu bazar Ramadan yang mempunyai satu permohonan iaitu bazar Ramadan Taman Ambar.
“Bagaimanapun, MPSepang juga akan melihat cadangan untuk penambahan 80 petak lagi melihat kepada senarai pemohon menunggu iaitu seramai 204 orang,” katanya kepada Kosmo! hari ini.
Beliau berkata, proses saringan bagi semakan maklumat yang diberikan oleh pemohon sedang berjalan untuk tujuan verifikasi.
“Mana-mana pemohon yang memberi maklumat atau dokumen palsu sepanjang tempoh saringan, permohonan berkenaan akan terbatal serta-merta,” katanya.

Jelas Abd. Hamid, antara syarat tambahan yang ditetapkan bagi memenuhi kawalan ke atas prosedur operasi standard (SOP) adalah penjualan makanan perlu berkonsepkan preheat dan makanan ready-to-eat sahaja. – K! ONLINE


Himpunan Tuntut Undi 18 : 8 individu dipanggil
Oleh MUHD AFIQ AL-HAFIZ MAT YUSOF

31 Mac 2021, 3:11 pm
PETALING JAYA – Polis telah memanggil lapan individu berhubung perhimpunan membantah keputusan Suruhanjaya Pilihan Raya (SPR) berkaitan undi 18 tahun di Jalan Parlimen di sini pada Sabtu lalu.
Ketua Polis Daerah Dang Wangi, Asisten Komisioner Mohamad Zainal Abdullah berkata, lapan individu tersebut dipanggil untuk direkodkan keterangan semalam.
“Kita juga akan memanggil beberapa individu lain yang dipercayai terlibat dalam perhimpunan tersebut untuk membantu siasatan.
“Pada masa sama, kita sedang menunggu siasatan lengkap sama ada akan mengenakan tindakan kompaun ke atas mereka yang terlibat dalam himpunan terbabit,” katanya ketika dihubungi Kosmo! di sini hari ini.
Antara yang dipanggil adalah Aktivis Parti Ikatan Demokratik Malaysia (Muda), Amir Abdul Hadi, Ahli Jawatankuasa Pusat Parti Sosialis Malaysia (PSM), Sharan Raj, Ahli Jawatankuasa Pemuda Sosialis PSM, Arveent Kathirtchelvan, Ketua Pemuda Amanah, Shazni Munir Mohd Ithnin, Ketua Pemuda DAP, Howard Lee, Ahli Dewan Undangan Negeri (ADUN) Ketari, Young Syefura serta Naib Presiden PKR, Tian Chua dan Ahli Parlimen Shah Alam, Khalid Samad.
Terdahulu, Kosmo! melaporkan kira-kira 200 peserta yang terdiri daripada golongan mahasiswa dan pertubuhan bukan kerajaan (NGO) mengadakan Himpunan Tuntut Undi 18 di hadapan bangunan Parlimen.

Himpunan secara aman itu diadakan bagi meluahkan rasa kesal terhadap pengumuman SPR bahawa kelayakan mengundi 18 tahun (Undi 18) dan pendaftaran pemilih secara automatik tidak dapat dilaksanakan Julai ini, sebaliknya dijangka selepas 1 September tahun depan.
Dalam perhimpunan berkenaan sekumpulan pemuda dari Pakatan Harapan dan NGO hadir di Padang Merbok dan berarak menuju ke Jalan Parlimen. – K! ONLINE.


PDRM pantau salah guna surat rentas negeri
Oleh MUHD AFIQ AL-HAFIZ MAT YUSOF

31 Mac 2021, 4:03 pm
KUALA LUMPUR – Polis Diraja Malaysia (PDRM) sentiasa membuat pemantauan terhadap tindakan individu menyalahgunakan surat kebenaran majikan untuk merentas negeri dengan berbulan madu atau bercuti.
Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd Rahim Jaafar berkata, isu berkaitan salah guna surat majikan untuk rentas negeri menjadi perbualan hangat akhir-akhir ini namun isu tersebut masih terkawal.
“Kita sentiasa pantau isu ini dan taktik berkenaan sudah dikesan polis sejak tahun lalu. Kita juga telah melakukan siasatan dan mengambil tindakan terhadap individu yang menyalahguna surat kebenaran untuk merentas negeri sebelum ini.
“Surat itu bertujuan memberi kebenaran untuk rentas negeri atas urusan kerja, namun ia digunakan bagi tujuan lain,” katanya di sini hari ini.
Terdahulu, tular di media sosial gambar individu dipercayai Neelofa dan suaminya, Haris Ismail, yang berada di Langkawi sehingga menimbulkan pelbagai persepsi termasuk dakwaan merentas negeri untuk berbulan madu.
Kosmo! hari ini melaporkan polis mengesahkan telah memberi kebenaran kepada selebriti terkenal Neelofa bersama tiga lagi individu untuk ke Langkawi atas urusan kerja.

Timbalan Ketua Polis Daerah Brickfields, Superintendan Basri Sagoni berkata, berdasarkan permohonan yang dibuat oleh wakil sebuah syarikat produk minuman di Balai Polis Sri Hartamas di sini mendapati, tujuan utama Neelofa dan wakil syarikat terbabit ke Langkawi adalah atas urusan kerja bukannya untuk berbulan madu.
Katanya, berdasarkan permohonan berkenaan, kesemua mereka dibenarkan pergi ke lokasi tujuan bermula 27 Mac hingga 4 April 2021. – K! ONLINE.


Pasangan kekasih buang bayi baru lahir ditahan
Oleh DIYANATUL ATIQAH ZAKARYA

31 Mac 2021, 4:16 pm
MELAKA – Sepasang kekasih berusia 18 tahun ditangkap selepas dipercayai telah membuang bayi lelaki mereka yang baru dilahirkan di dalam semak sehingga menyebabkannya meninggal dunia, dalam kejadian kelmarin.
Suspek lelaki telah ditangkap kira-kira pukul 11 malam pada hari sama di pekarangan Hospital Melaka, manakala kekasihnya ditahan hari ini selepas mendapatkan rawatan di hospital itu akibat pendarahan susulan melahirkan bayi berkenaan.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, hasil soal siasat mendapati suspek wanita mendakwa telah melahirkan bayi tersebut kira-kira 12 tengah malam pada 29 Mac lalu di rumah teman lelakinya di Taman Telok Emas, di sini.
“Suspek wanita telah melahirkan seorang bayi lelaki yang ketika itu masih hidup dan kelahiran itu telah disambut oleh teman lelakinya.
“Suspek lelaki kemudian meletakkan bayi mereka di dalam kotak dan dibungkus dengan plastik hitam sebelum bertindak membuangnya di kawasan semak berhampiran kilang,” katanya ketika dihubungi di sini hari ini.
Mengulas lanjut, beliau berkata, suspek lelaki terbabit bagaimanapun mendakwa dia kemudian telah mengambil semula bayi mereka dan membawanya ke hospital, namun disahkan telah meninggal dunia oleh pihak perubatan.

“Pihak polis telah menerima aduan daripada hospital mengenai kejadian di mana suspek lelaki telah membawa bayi tersebut kira-kira pukul 10.27 malam dalam keadaan tiada tanda-tanda masih hidup.
“Bertindak atas aduan tersebut, polis telah membuat tangkapan ke atas kedua-dua suspek berkenaan,” katanya.
Tambahnya, pasangan itu juga mengakui telah melakukan hubungan seks sejak awal Januari lalu sehingga menyebabkan suspek wanita hamil.
Katanya, suspek lelaki kini direman sehingga 2 April dan kedua-dua suspek akan disiasat mengikut Seksyen 302 Kanun Keseksaan kerana membunuh. – K! ONLINE


Permohonan UPUOnline dilanjut hingga 7 April
Oleh SUBKHI SUDARJI

31 Mac 2021, 3:27 pm
PUTRAJAYA – Kementerian Pengajian Tinggi (KPT) bersetuju untuk melanjutkan tarikh tutup permohonan UPUOnline bagi kemasukan ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA) sesi akademik 2021/2022 sehingga 5 petang, 7 April depan.
Menteri Pengajian Tinggi, Datuk Seri Noraini Ahmad berkata, keputusan itu dilakukan kerana kementerian prihatin akan kekangan masa yang dihadapi oleh pemohon berikutan anjakan masa jadual peperiksaan bagi lepasan Sijil Pelajaran Malaysia (SPM); Sijil Tinggi Persekolahan Malaysia (STPM) dan setaraf.
“Sehubungan itu, permohonan kemasukan ke IPTA dan ILKA sesi akademik 2021/2022 boleh dibuat terus oleh pemohon di laman sesawang upu.mohe.gov.my sehingga tarikh tutup yang telah ditetapkan,” ujarnya.
Katanya, KPT berharap keputusan itu dapat memberikan kelonggaran masa dan memudahkan urusan pemohon untuk  melanjutkan pengajian.
Sebelum ini, permohonan bagi UPUOnline dibuka pada 4 Januari lalu hingga 31 Mac bagi  SPM, STPM, Asasi dan Sijil Tinggi Agama Malaysia (STAM); lepasan matrikulasi serta lepasan diploma. -K! ONLINE


Hakim Khan main Emoji Hati
Oleh MOHAMMAD SHAHEMY AZMI

1 April 2021, 8:13 pm
PERJALANAN penyanyi muda berusia 20 tahun itu masih jauh. Kariernya baru hendak bermula selepas hadir dengan single terbaharu berjudul Emoji Hati.
Pemilik nama pentas Hakim Khan itu juga bersyukur apabila impiannya untuk bergelar penyanyi tercapai lantaran dilamar oleh syarikat rakaman 17 Eleven Music sekitar Jun tahun lalu.
Biarpun dilihat masih ‘hijau’ menelusuri dunia hiburan tempatan, Hakim atau nama sebenarnya Muhammad Al-Hakim Khan Farrikh Hadi sudah cukup gembira selepas bakat nyanyiannya mendapat perhatian.
Menurut Hakim, lamar pihak syarikat rakaman hadir selepas menyaksikan nyanyiannya dalam YouTube.
“Sebelum ini saya banyak menghasilkan video (cover) lagu daripada penyanyi lain dan berkongsinya dalam YouTube. Daripada situlah 17 Eleven Music nampak bakat saya dan menghubungi ibu untuk mengambil saya menjadi artis rakaman.
“Selepas berbincang dan mendapat persetujuan keluarga, saya akhirnya menandatangani kontrak bersama syarikat rakaman untuk menjadi artis naungan 17 Eleven Music,” kata Hakim.

HAKIM KHAN kini muncul dengan single terbaharu berjudul, Emoji Hati.
Memandangkan usianya baru mencecah 20 tahun, Hakim turut mempunyai perancangan untuk menyambung pengajian.
Jika diikutkan, penyanyi muda itu ingin menyambung pelajaran sejak tahun lalu, namun terpaksa menangguhkan perancangannya kerana pandemik Covid-19.
Ditanya alasan yang membuatkan dia begitu meminati dunia muzik, Hakim mengakui muzik begitu sebati dengan dirinya sejak kecil.
Seawal usia dua tahun, Hakim telah didedahkan dengan instrumen muzik iaitu gitar.
“Selain gitar saya juga berkebolehan untuk bermain piano. Tetapi untuk nyanyian, sebelum saya diperkenalkan dengan muzik lagi saya sudah minat untuk menyanyi.
“Semasa kecil ayah selalu memainkan lagu di rumah dan kami akan menyanyi bersama-sama. Jadi daripada situ bakat saya telah diasah untuk menjadi penyanyi,” katanya.
Anak kelahiran Kuala Lumpur itu juga mengakui sangat meminati dan mengagumi bakat penyanyi Faizal Tahir dan. Dia bahkan bercita-cita untuk berkolaborasi dengan lelaki itu suatu hari nanti.
“Saya rasa Faizal Tahir seorang penyanyi yang hebat dan berbakat. Bukan sahaja dalam bidang nyanyian tetapi juga dalam penulisan lagu,” ujar Hakim.
Sebelum tampil dengan single Emoji Hati, Hakim sebelum ini pernah hadir dengan dua buah lagu iaitu Kau Mampu (2016) dan Terus Cuba feat Mimi Fly (2018).
SEBELUM ini Hakim pernah mahu mencuba bakat dalam program Idola Kecil dan Ceria Pop Star, namun usahanya gagal. Rezeki nyanyiannya kembali terbuka apabila dia kerap memuat naik video nyanyian dalamYouTube.
Bagaimanapun, lagu tersebut kurang mendapat tempat di hati pendengar.
Namun, situasi tersebut menjadi pengalaman berharga buat dirinya untuk terus mencuba tanpa mengenal erti putus asa.
“Sebenarnya sejak 2013 lagi saya cuba untuk menempatkan diri dalam bidang ini. Saya pernah menyertai uji bakat program Idola Kecil tetapi tidak terpilih. Seterusnya, pada 2014 saya cuba nak masuk program Ceria Pop Star pula, pun gagal. Namun, semua itu tidak mematahkan semangat saya untuk terus mencuba,” kata Hakim.
Untuk single Emoji Hati, Hakim Khan memilih untuk menggabungkan dua genre iaitu pop dan balada.
“Alhamdulillah, walaupun belum meluas, saya bersyukur dengan sambutan diberikan di platform digital dan YouTube. Pandemik Covid-19 sedikit sebanyak menyukarkan aktiviti promosi di radio dan televisyen, namun saya percaya dengan strategi dan perancangan syarikat rakaman,” katanya
Hakim kini giat mempromosikan lagu Emoji Hati hasil ciptaan Shazee Ishak dan lirik oleh Raja Muizuddin Shah itu dalam media sosial peribadi supaya melekat di hati pendengar.


Nelayan dikhuatiri lemas
Oleh KOSMO!

1 April 2021, 8:37 pm
Oleh KHAIRULMIZAN YAHYA
KUANTAN – Seorang nelayan dikhuatiri lemas selepas hilang ketika berenang ke pantai selepaskan melabuhkan bot miliknya di Pantai Sungai Ular di sini, hari ini.
Dalam kejadian kira-kira pukul 4 petang itu, mangsa, Mohd Shahrudin Rameli, 25, dikatakan turun ke pantai berseorangan bagi melabuhkan bot miliknya sebagai persiapan untuk turun menangkap ikan keesokan harinya.
Abang mangsa, Mohd Rozli Rameli, 40, berkata sudah menjadi rutin nelayan di kampung berkenaan termasuk mangsa melabuhkan bot di kawasan dalam bagi mengelak bot tersadai ketika air laut surut.
“Sebelum kejadian dia bersama saya tidak jauh dari pantai namun dia turun ke pantai berseorangan untuk melabuhkan bot kerana esok pagi kami akan keluar ke laut bersama.
“Namun selepas beberapa minit dia tidak muncul semula dan kelibatnya juga tidak kelihatan ketika saya jenguk dari jauh menyebabkan saya berasa bimbang dan tidak sedap hati, “ katanya ketika ditemui di lokasi kejadian di sini hari ini.

Mohd Rozli berkata, dia kemudian turun ke pantai untuk mencari adik bongsunya itu serta bertanyakan kepada nelayan lain yang melalui kawasan itu mengenai adiknya.
Sementara itu, Pegawai Perhubungan Jabatan Bomba dan Penyelamat Malaysia (JBPM) Pahang, Anuar Hassan berkata, pihaknya menerima laporan mengenai kejadian itu kira-kira pukul 5.57 petang sebelum pasukan bomba bergegas ke tempat kejadian.
“Maklumat awal mendapati mangsa terjun dari bot untuk berenang ke pantai namun dipercayai mengalami kekejangan otot dan tenggelam.
“Pasukan bomba dengan bantuan Pasukan Penyelamat Di Air (PPDA) Kuantan, Polis Diraja Malaysia (PDRM) dan orang awam membuat pencarian di sekitar kawasan berkenaan namun belum menemui mangsa,” katanya.
Katanya, operasi mencari dan menyelamat ditangguhkan kira-kira pukul 7 petang dan akan disambung semula esok. – K! ONLINE


Ruang makan hotel di PD terbakar
Oleh ZAKKINA WATI AHMAD TARMIZI

1 April 2021, 10:00 pm
PORT DICKSON – Ruang makan di sebuah hotel di sini terbakar 75 peratus dalam kejadian kebakaran lewat petang tadi.
Menurut Penolong Pengarah Operasi, Jabatan Bomba dan Penyelamat negeri, Ahmad Mukhlis Mokhtar, kebakaran melibatkan ruang makan berkeluasan 9X36 meter di Hotel Bayu Beach Resort di Batu 4, Teluk Kemang dekat sini.
Katanya, pihak bomba menerima panggilan kecemasan pada pukul 7.26 petang dan tiba di lokasi tujuh minit kemudian.
“Sebaik tiba, kami mendapati ada sebuah kebakaran melibatkan sebuah ruang makan (kafe) hotel Bayu Beach Resort yang melibatkan keluasan 9X36 meter. Kami dimaklumkan seramai 42 orang penghuni ada di hotel ini semasa kejadian.
“Bagaimanapun, semua mangsa selamat dan tidak mengalami sebarang kecederaan dan semua mereka diarahkan keluar. Api dapat dipadamkan sepenuhnya pada pukul 8.45 malam,” katanya ketika ditemui pemberita di sini malam ini.
Ujarnya lagi, seramai 31 anggota dari empat balai digerakkan iaitu Balai Bomba Teluk Kemang, Port Dickson, Rantau dan Seremban ke lokasi kejadian dan mereka mengambil masa setengah jam untuk mengawal kebakaran.

Menurut Ahmad Mukhlis, anggota bomba mengambil masa melakukan pemadaman kebakaran kafe yang terletak berdekatan pantai tersebut.
“Kami dimaklumkan kawasan kebakaran mengalami api yang agak besar dan mempunyai perabot yang banyak termasuk bahan bakar. Anggota bomba terpaksa mengambil masa untuk memastikan api tidak merebak ke kawasan lain.
“Ketika ini, pihak bomba masih memantau untuk memastikan api dapat dipadam sepenuhnya sebelum menamatkan operasi,” katanya. – K! ONLINE


Permaisuri Selangor cemar duli baca Berita Perdana Khas RTM
Oleh NUR HUDA MUSA

1 April 2021, 11:12 pm
PETALING JAYA – Tengku Permaisuri Selangor, Tengku Permaisuri Norashikin Abdul Rahman mencemar duli membuat kemunculan istimewa di slot Berita Perdana Khas pukul 8 malam tadi di saluran TV1, RTM sempena  sambutan ulang tahun Radio Televisyen Malaysia ke-75.
Baginda tampil kira-kira 15 minit dalam slot berita terbabit menyampaikan berita berkaitan isu semasa negara.
Penampilan khas Tengku Permaisuri Selangor itu mengejutkan penonton saluran TV1 yang rata-rata memuji kerana masih berbakat menyampaikan berita.
Kali terakhir baginda dilihat tampil sebagai pembaca berita adalah pada 31 Ogos 2016 lalu.
Tengku Permaisuri Norashikin melangsungkan majlis pernikahan bersama Sultan Selangor Sultan Sharafuddin Idris Shah pada 31 Ogos 2016 di Masjid Diraja Istana Alam Shah Klang. – K! ONLINE


Ular sawa 60 kilogram ditangkap
Oleh ASLIZA MUSA

1 April 2021, 8:50 pm
TANJUNG MALIM – Seekor ular sawa seberat 60 kilogram (kg) berjaya ditangkap anggota Angkatan Pertahanan Awam Malaysia (APM) dalam kandang kambing di Kampung Sungai Dara dekat Slim River di sini hari ini.
Pegawai APM Daerah Muallim, Kapten Shahrizal Hussin berkata, pihaknya menerima panggilan mengenai kehadiran reptilia sepanjang lebih 18 meter oleh pekerja ladang pada pukul 11.56 pagi.
Katanya, anggota yang tiba di lokasi segera menangkap ular sawa itu dengan menggunakan peralatan menangkap ular.
“Pekerja di ladang ternakan kambing memaklumkan mereka ternampak reptilia itu berada dalam kandang sebelum bertindak menghubungi APM.
“Anggota terpaksa mengambil masa kira-kira 20 minit bagi menangkap ular itu yang dipercayai sedang kelaparan dan masuk ke kandang bagi mencari mangsa,” katanya di sini hari ini.
Menurut beliau, tindakan pantas pekerja di ladang tersebut telah berjaya menyelamatkan haiwan ternakan daripada menjadi mangsa.

“Ular sawa yang berjaya ditangkap itu dibawa balik ke Pejabat APM Daerah Muallim sebelum dihantar ke Jabatan Perlindungan Hidupan Liar dan Taman Negara (Perhilitan) Sungkai,” katanya. – K! ONLINE


TNB: Bekalan elektrik telah pulih sepenuhnya
1 April 2021, 9:16 pm
PETALING JAYA – Tenaga Nasional Berhad (TNB) telah memulihkan sepenuhnya bekalan elektrik yang terganggu kepada kira-kira 10,000 pengguna di sekitar Cheras, kerana Pencawang Masuk Utama (PMU) SPPK Cheras, yang terpelantik petang tadi.
TNB dalam satu kenyataan berkata, gangguan yang bermula pukul 4:27 petang berjaya dipulihkan sepenuhnya pada pukul 5:41 petang tadi.
“Hampir 10,000 pengguna di sekitar Cheras terjejas kerana perkara tersebut.
“Kepada pelanggan yang terlibat, pihak TNB memohon maaf atas segala kesulitan yang timbul, ” katanya dalam satu kenyataan di sini hari ini.
Tambah kenyataan itu lagi, siasatan akan dijalankan bagi mengenalpasti punca kejadian. – K! ONLINE